MCCBCHST jangan gugat keharmonian agama

BANGI, 8 Safar 1445H, Jumaat – Majlis Perundingan Malaysia Agama Buddha, Kristian, Hindu, Sikh dan Taois (MCCBCHST) tidak harus campur tangan dalam urusan agama Islam yang sudah termaktub di dalam Perlembagaan Perkara 3.

Terdahulu, MCCBCHST menyatakan ‘kebimbangan mendalam’ terhadap kemungkinan pelajar bukan Islam mempelajari modul Penghayatan Hadis 40 Imam Nawawi yang diperkenalkan di setiap sekolah bawah Kementerian Pendidikan (KPM).

Pertubuhan itu mendakwa, Perkara 12(2) dan Perkara 12(3) Perlembagaan Persekutuan menghalang rakyat Malaysia daripada mengambil arahan dalam mana-mana agama selain agama mereka.

Menyangkal kenyataan itu, Presiden Ikatan Guru-Guru Muslim Malaysia (i-Guru), Ustaz Ustaz Mohd Azizee Hasan menegaskan, tindakan MCCBCHST boleh menggugat keharmonian kaum dan agama serta melanggar titah ke bawah Duli Yang di-Pertuan Agong supaya tidak menyentuh hal yang berkaitan 3R (agama, raja dan kaum).

“Jangan sesekali campur tangan urusan agama Islam yang sudah termaktub di dalam Perlembagaan Perkara 3 Islam sebagai agama persekutuan dan hal ehwal agama yang terletak dibawah kuasa Sultan dan Raja- Raja,” katanya.

Sebelum ini KPM melancarkan modul Penghayatan Hadis 40 Imam Nawawi bertujuan memupuk penghayatan hadis bermula di peringkat sekolah lagi.

Modul itu akan mula dilaksanakan di Sekolah Menengah Kebangsaan Agama (SMKA) dan Sekolah Agama Bantuan Kerajaan (SABK), sebelum diedarkan ke sekolah di bawah KPM tahun depan.

Timbalan Menteri Pendidikan, Lim Hui Ying berkata, modul yang akan diperkenalkan itu adalah untuk pelajar Islam sahaja.

Menyokong usaha KPM, Ustaz Azizee berkata, pihaknya akan mempertahankan usaha kementerian sebagai kaedah pengukuhan kefahaman Islam kepada murid- murid yang beragama Islam sahaja.

“Semua pihak perlu menyokong hasrat murni ini berpaksikan Falsafah Pendidikan Kebangsaan untuk mewujudkan insan yang seimbang dan harmoni dari segi intelek, rohani, emosi dan jasmani, berdasarkan kepercayaan dan kepatuhan kepada Tuhan.

“Justeru, i-Guru menggesa pihak kerajaan mengambil tindakan tegas kepada mana- mana pihak yang menimbulkan isu- isu yang boleh mengancam keharmonian kaum dan agama.

“Ini bagi menjamin semua pihak patuh dan akur dengan apa yang termaktub di dalam Perlembagaan dan menjunjung prinsip Rukun Negara,” katanya.


Lantikan penasihat SG4 langkah jadikan Tun M ketua de facto PN

KUALA LUMPUR, 29 Safar 1445H, Jumaat – Bekas Ketua Menteri Sabah, Datuk Seri Salleh Said Keruak percaya pelantikan Tun Dr Mahathir sebagai penasihat ‘State-Government 4′ atau SG4 adalah langkah menjadikan bekas Perdana Menteri itu sebagai ketua de facto Perikatan Nasional (PN).

Dalam catatan Facebook, Salleh mendakwa, inilah sebabnya Pengerusi PN, Tan Sri Muhyiddin Yassin tidak dijemput ke pertemuan dengan pemimpin PAS yang telah dihadiri Dr Mahathir awal bulan ini.

“Saya mesti mengatakan bahawa ia adalah satu langkah cemerlang Tun Mahathir jika niat sebenar beliau adalah untuk berada di barisan hadapan politik sekali lagi walaupun mengalami kekalahan di Langkawi semasa PRU15,” katanya dalam hantaran di Facebook, hari ini.

Mengulas lanjut, Salleh juga percaya Muhyiddin tidak mempunyai pilihan selain mengikut apa sahaja keputusan yang dibuat oleh gabungan pimpinan PAS mengenai pelantikan Dr Mahathir.

“Jelas sekali empat negeri iaitu Perlis, Kedah, Kelantan dan Terengganu semuanya adalah negeri yang dikuasai PAS,” katanya.

Pada 11 September lalu, Menteri Besar Terengganu, Datuk Seri Dr Ahmad Samsuri Mokhtar mengumumkan bahawa keempat-empat negeri pimpinan PN akan menubuhkan kerjasama antara negeri, menggelarkan diri mereka ‘State-Government 4’ atau ‘SG4’.

Beliau berkata, pemimpin kerajaan negeri dari Kelantan, Terengganu, Kedah dan Perlis pada dasarnya bersetuju untuk membentuk kerjasama itu.

Beliau juga telah mengarahkan Exco Terengganu mengadakan perbincangan dengan rakan sejawatan mereka di tiga negeri lain.

Dr Mahathir, sementara itu, akan menjadi penasihat tidak rasminya, memberi tumpuan kepada tadbir urus yang berkesan dan cekap.

Naib Presiden PAS itu berkata, peranan Dr Mahathir juga adalah untuk menghubungkan empat negeri itu dengan pelabur dari negara seperti Jepun dan Korea Selatan yang mempunyai hubungan baik dengannya.

Dr Mahathir telah bertemu dengan pemimpin PAS pada 2 September. Pertemuan itu termasuk Menteri Besar empat negeri itu.


Junta Myanmar laksana perintah berkurung redakan protes

YANGON, 27 Jamadilakhir 1442H, Selasa – Pemimpin junta Myanmar mengarahkan pelaksanaan perintah berkurung bagi meredakan tindakan penunjuk perasaan di negara itu.

Sekatan itu dilaksanakan setelah tindakan polis melepaskan tembakan meriam air terhadap ratusan penunjuk perasaan di ibu negara, Naypyitaw, yang menuntut tentera mengembalikan kuasa kepada pemerintah terpilih.

Ekoran itu, pemerintah junta menetapkan perhimpunan dan perarakan tidak melebihi lima orang, dan perarakan bermotor adalah dilarang.

Sementara perintah berkurung pula dilaksanakan bermula jam 8 malam hingga 4 pagi untuk kawasan Yangon dan Mandalay, bandar pertama dan kedua terbesar di negara itu, di mana ribuan orang berdemonstrasi sejak Sabtu.

Penunjuk perasaan di Yangon melakukan demonstrasi pada hari Isnin di persimpangan pusat bandar utama dengan menunjukkan tiga jari yang merupakan simbol penentangan dan membawa plakad ‘Tolak rampasan kuasa tentera’ dan ‘Keadilan untuk Myanmar.’

Terdapat juga demonstrasi di bandar-bandar lain di utara, tenggara dan timur negara itu.

Penentangan besar berlaku di Naypyitaw – kebanyakan mereka meluahkan kemarahan kerana rakyat baru mula merasakan demokrasi dalam beberapa tahun kebelakangan ini setelah lima dekad melalui pemerintahan tentera.

“Kami tidak mahu junta tentera,” kata Daw Moe, seorang penunjuk perasaan di Yangon.

“Kami tidak pernah mahukan junta ini. Tidak ada yang menginginkannya. Semua orang bersedia untuk melawan mereka,” katanya.

Ketua Tentera Myanmar, Jeneral Min Aung Hlaing dalam ucapan pertamanya sejak rampasan kuasa berkata, junta kali ini adalah berbeza berbanding pemerintahan tentera terdahulu.

Beliau mengulangi bahawa terdapat penyelewengan dalam pilihan raya November lalu yang tidak diendahkan dengan menyatakan tiada organisasi mengatasi undang-undang. – Agensi


Selepas dikritik, RTM mohon maaf gelar Hamas militan

BANGI, 30 Ramadan 1442H, Rabu – Radio Televisyen Malaysia (RTM) membuat permohonan maaf susulan penyiaran laporan Berita Mandarin semalam (11 Mei), yang menggelar Pergerakan Perjuangan Islam Palestin (Hamas) sebagai militan.

Menerusi ciapan balas di laman Twitter kepada Ismaweb.net, RTM mengakui akan kekhilafan pihaknya dalam memberi gelaran itu.

“Pihak Berita Mandarin RTM telah membuat permohonan maaf atas kekhilafan penggunaan istilah untuk pejuang Hamas dalam laporan berita semalam,” katanya.

Terdahulu, berita Mandarin yang disiarkan RTM menyatakan, “Kumpulan militan Hamas di Gaza telah melancarkan beberapa roket ke arah Jerusalem dan selatan Israel.

“Menyebabkan tentera Israel melancarkan serangan udara ke atas kubu kuat Hamas di utara Gaza,” kata pembaca berita.

Menurut Kamus Dewan Bahasa dan Pustaka Edisi Keempat, militan bermaksud sedia untuk berjuang dan berperang.

Bagi istilah kedua, militan bermaksud cenderung menggunakan keganasan, kekerasan, atau tekanan kuat untuk mencapai sesuatu tujuan: pelajar.


Individu dari zon merah pulang ke Perlis diminta hubungi pejabat kesihatan

KANGAR, 15 Jamadilawal 1442H, Rabu – Jabatan Kesihatan Negeri Perlis meminta individu dari zon merah yang pulang ke negeri ini agar segera menghubungi Bilik Gerakan COVID-19 di Pejabat Kesihatan Kangar untuk melakukan pemakluman, deklarasi kesihatan serta penilaian risiko terhadap mereka.

Pengarah Kesihatan Negeri, Dr Sirajuddin Hashim berkata, individu yang bergejala perlu segera ke klinik kesihatan berhampiran untuk mendapat rawatan, menjalani ujian COVID-19 dan diberikan arahan kuarantin.

“Jika gejala yang dialaminya adalah teruk, rujukan ke hospital akan dilakukan segera, manakala individu yang tidak bergejala dinasihatkan untuk menjalankan tanggungjawab sosial dengan menjalani kuarantin kendiri serta pematuhan prosedur operasi standard (SOP) COVID-19,” katanya dalam kenyataan hari ini.

Beliau berkata bermula 7 hingga 28 Disember, Bilik Gerakan COVID-19 telah menerima 468 panggilan telefon daripada individu yang masuk ke Perlis dari zon merah dan daripada jumlah itu, seramai 257 individu telah diarah menjalani kuarantin di rumah manakala 117 individu telah melakukan ujian saringan.

“Daripada jumlah keseluruhan individu yang telah dikenal pasti pulang ke Perlis dari zon merah, 70 peratus adalah individu yang pulang melawat keluarga di kampung manakala selebihnya atas urusan kerja dan melancong,” katanya.

Dr Sirajuddin berkata, Jabatan Kesihatan percaya masih terdapat individu dari zon merah yang pulang ke Perlis tidak memberi makluman kepada Bilik Gerakan COVID-19.

Katanya, rakyat Perlis yang juga diibaratkan sebagai barisan hadapan negeri perlu memainkan peranan masing-masing bagi memastikan Perlis terus kekal berstatus hijau.

“Ketua keluarga hendaklah memantau status kesihatan diri dan keluarga. Pastikan ahli keluarga menjaga kebersihan diri dan persekitaran rumah, menjaga penjarakan fizikal dan segera mendapatkan rawatan jika bergejala serta elakkan menerima kunjungan terutama melibatkan individu dari zon merah,” katanya.

Beliau berkata, Jabatan Kesihatan juga meminta jawatankuasa penduduk digerakkan sebagai penyelaras aktiviti kawalan dan pencegahan dalam komuniti dengan ketua komuniti perlu sentiasa memberi motivasi kepada ahli komuniti agar lokaliti masing-masing terus kekal berstatus hijau.

“Laporkan kepada pihak berkuasa sekiranya ada aktiviti berkumpulan yang meragukan. Had dan rekodkan pergerakan keluar masuk penduduk setempat dan pelawat dari zon merah dan jika ada kes disyaki COVID-19, segera laporkan kepada pihak berkuasa,” katanya.

Menurut kenyataan itu, sehingga 12 tengah hari semalam, Perlis mencatatkan sejumlah 46 kes, 43 kes telah sembuh dan satu kes (import B) masih dalam rawatan manakala jumlah kumulatif kes kematian COVID-19 kekal dua kes. – Bernama


Polis siasat kes papan iklan PN dirobohkan

BANGI, 19 Muharam 1445H, Ahad – Polis membuka kertas siasatan berhubung kes papan iklan calon Perikatan Nasional (PN) di Selangor yang dirobohkan individu tidak dikenali, semalam.

Ketua Polis Selangor, Datuk Hussein Omar Khan berkata, kes berkenaan disiasat mengikut Seksyen 427 Kanun Keseksaan.

“Sehingga semalam, sebanyak 55 laporan diterima dan membuka satu kertas siasatan berkaitan Pilihan Raya Negeri (PRN).

“Sebanyak 54 laporan polis sudah diklasifikasikan sebagai NOD (No Offence Diclosed) iaitu laporan polis yang dibuat namun tidak ada berlakunya apa-apa kesalahan dan tangkapan,” katanya dalam kenyataan, hari ini.

Katanya, laporan berkenaan dibuat oleh Pasukan Ops Cantas yang melakukan pemeriksaan di berapa lokasi Ops Cantas PRN Selangor.

“Sehingga tengah malam tadi, sebanyak 286 kempen dan 90 ceramah dijalankan dengan memiliki permit,” katanya.

Bagaimanapun pihaknya mendapati terdapat satu kempen dijalankan tanpa permit daripada polis.

Beliau menasihatkan kepada semua calon agar memastikan bahawa pemasangan bendera parti, kain rentang dan poster tidak diletakkan di pagar premis kerajaan dan rumah ibadat.

Selain itu, bahan kempen itu tidak dipasang di lampu isyarat jalan, simpang jalan yang boleh menghalang pandangan pengguna jalan raya sehingga boleh menyebabkan kemalangan.


Op Selamat bukan untuk ganggu perjalanan balik kampung

KUALA LUMPUR, 27 Jamadilakhir 1444H, Jumaat – Pelaksanaan Op Selamat pada musim perayaan bukan untuk mengganggu pengguna jalan raya tetapi bagi melancarkan lalu lintas dan mengurangkan kes kemalangan, kata Pengarah Jabatan Siasatan dan Penguatkuasaan Trafik Bukit Aman, Datuk Seri Mat Kassim Karim.

Mat Kassim berkata, bagi Op Selamat 19 sempena Tahun Baharu Cina yang berkuat kuasa mulai 18 hingga 27 Januari ini, ia tertumpu di kawasan panas yang dijangka berlaku kesesakan akibat pergerakan orang ramai pulang ke kampung dan kembali semula selepas tamat musim perayaan nanti.

“Anggota Polis Diraja Malaysia (PDRM) akan ditempatkan di lokasi-lokasi yang telah dikenal pasti bagi tujuan bantuan dan keselamatan pengguna jalan raya,” katanya dalam kenyataan di sini hari ini.

Kenyataan berkenaan merujuk kepada artikel Minda Pengarang bertajuk “JPJ, Polis jangan ‘ganggu’ perjalanan musim raya” oleh sebuah akhbar tempatan semalam yang melaporkan tindakan penguatkuasaan semasa cuti Tahun Baharu Cina akan mengganggu perjalanan pengguna jalan raya.

Menurut Mat Kassim, seluruh jentera PDRM melibatkan anggota balai, kereta peronda (MPV) dan Unit Rondaan Bermotosikal (URB) akan diatur gerak secara holistik dan sistematik bagi mengurangkan beban kesesakan di lebuh raya, jalan-jalan negeri serta perbandaran.

“Pengguna jalan raya diminta memainkan peranan sebagai pengguna yang berhemah dan mematuhi segala peraturan lalu lintas dengan tidak memotong barisan, menyalahgunakan lorong kecemasan atau meletakkan kenderaan sehingga menghalang laluan.

“Kerjasama orang ramai sepanjang tempoh operasi ini akan memastikan keselesaan buat pengguna jalan raya dan memastikan kelancaran aliran trafik,” katanya.-  Bernama


UPSR tak perlu dikembalikan, tapi KPM harus teliti beberapa perkara

Oleh Ainul Illia Meor Suzurudin

BANGI, 21 Syawal 1444H, Jumaat – Kementerian Pendidikan Malaysia (KPM) perlu mengambil tindakan segera meredakan kerisauan sebilangan ibu bapa dan penjaga, mengenai pendidikan anak-anak di sekolah rendah apabila mereka tidak fokus pembelajaran ekoran tiada peperiksaan besar.

Ketua Wanita BERJASA Johor, Cikgu Azizah Che Awang berkata, di setiap sekolah rendah memang tersedia pelaksanaan pentaksiran sumatif di tahap 1, ujian bulanan di tahap 2 dan Ujian Akhir Sesi Akademik (UASA) Darjah 6.

Dalam isu ini, ibu bapa, murid, guru dan masyarakat perlu menghayati kembali objektif pendidikan sekolah rendah supaya proses menimba ilmu dan kemahiran, sesuai berjalan dengan lancar serta penuh makna.

“Matlamat pendidikan sekolah rendah adalah untuk memperkembang potensi individu secara seimbang dan bersepadu meliputi aspek-aspek intelek, rohani, emosi dan jasmani bagi melahirkan insan yang seimbang, harmonis dan berakhlak mulia.

“Justeru, pemerkasaan kembali penguasaan kemahiran ‘3M’ iaitu asas membaca, menulis dan mengira dalam bentuk pelbagai aktiviti bukan bergantung kepada buku teks semata-mata.

“Selain itu, kemahiran komunikasi lisan harus juga dilaksanakan secara pengajaran dan pembelajaran (PdP) bersemuka dalam bentuk aktiviti, contoh dalam subjek Bahasa Melayu ada Baca Pantas, Bahasa Inggeris ada ‘Read Aloud Programme’ dan mata pelajaran Matematik ada Bijak Sifir serta Fakta Asas,” katanya ketika dihubungi Ismaweb.net.

Mengulas lanjut, Cikgu Azizah berkata, paling penting jangan diabaikan bimbingan asas amalan agama dan moral serta adab, amalan kesihatan dan kecergasan kerana murid yang mahu dilahirkan adalah insan yang seimbang.

Katanya, jika murid dapat menguasai kemahiran terbabit dengan sebaiknya dan melepasi ujian yang ditetapkan sebelum ke sekolah menengah, tentu sekali keciciran tidak berlaku dan murid dapat meneruskan pembelajaran di sekolah menengah dengan cemerlang.

“Jadi tidak cukupkah ujian-ujian tersebut untuk membawa murid sentiasa fokus di dalam pembelajaran sama ada di dalam atau di luar bilik darjah?

“Perlukah dikembalikan semula Ujian Pencapaian Sekolah Rendah (UPSR) ke sekolah rendah jika ianya umpama ‘beat around the bush’ dan meneruskan ‘exam oriented’ yang tersedia tertancap kukuh?

“Sedangkan rata-rata pakar pendidikan dalam negara kita berulang kali mengesyorkan KPM segera melakukan reformasi terhadap sistem pendidikan negara terutama sekolah rendah,” katanya.

Sehubungan itu, Wanita BERJASA menyeru KPM menerajui perubahan dan pembaharuan sistem pendidikan demi kemajuan ilmu dan kemantapan pembinaan watan.

Pertama, beliau mencadangkan agar bilangan guru haruslah cukup kerana mereka adalah pelaksana atau faktor utama di dalam kemenjadian murid.

Kedua, katanya, bilangan murid di dalam setiap kelas perlulah tidak melebihi 30 orang supaya guru mampu menyantuni setiap individu murid.

“Ketiga, silibus sekolah rendah tidak perlu terlalu tinggi dan padat, biarlah sejajar dengan objektif dan matlamat pendidikan sekolah rendah serta penggunaan teknologi terkini.

“Keempat, bilangan subjek atau mata pelajaran sekolah rendah mesti dikurangkan supaya ilmu yang dipelajari berkesan dan bermakna.

“Akhirnya teliti kembali kandungan buku teks murid, agar ianya relevan dengan iklim, adat dan budaya negara kita,” katanya.


Muhyiddin lancar program jaringan prihatin RM3.5 bilion

PUTRAJAYA, 23 Ramadan 1442H, Rabu  – Perdana Menteri Tan Sri Muhyiddin Yassin hari ini melancarkan Program Jaringan Prihatin berjumlah RM3.5 bilion dalam usaha kerajaan menangani cabaran jurang digital.

Beliau berkata, program itu dijangka memanfaatkan kira-kira 8.5 juta rakyat daripada kumpulan B40 untuk memiliki alat peranti telefon pintar atau menikmati bantuan pelan jalur lebar Internet.

Daripada keseluruhan RM3.5 bilion itu, kerajaan akan membelanjakan sejumlah RM2 bilion, manakala syarikat telekomunikasi dan penyedia perkhidmatan pula akan memberi sumbangan tambahan berjumlah RM1.5 bilion, terutamanya dalam bentuk data percuma, katanya ketika berucap pada majlis pelancaran di sini.

Turut hadir Menteri Kewangan Tengku Datuk Seri Zafrul Tengku Abdul Aziz.

“Untuk merapatkan jurang digital dalam kalangan masyarakat, terdapat keperluan untuk memastikan bahawa setiap orang mempunyai akses dengan kos yang berpatutan serta kemahiran yang diperlukan untuk memanfaatkan Internet menjelang 2030,” katanya. -Bernama


Polis pula failkan tuduhan pada Suu Kyi

YANGON, 22 Jamadilakhir 1442H, Khamis – Polis Myanmar memfailkan tuduhan terhadap pemimpin de-facto yang digulingkan, Aung San Suu Kyi dan meminta penahanannya dibuat hingga pertengahan Februari untuk siasatan.

Pemimpin berusia 75 tahun itu didakwa pada hari Rabu kerana mengimport peralatan komunikasi secara haram.

Beliau didakwa atas kesalahan mengikut undang-undang import dan eksport.

Pasukan keselamatan mendakwa, radio walkie-talkie telah dijumpai ketika serbuan di rumahnya di ibu kota Naypyidaw.

Polis juga memfailkan permohonan ke mahkamah bagi meminta penahanan Suu Kyi ‘bagi menyoal saksi, meminta bukti dan mencari penasihat undang-undang setelah mengajukan pertanyaan kepada tertuduh.’

Akta eksport-import yang terkenal selalu digunakan di bawah bekas rejim ketenteraan untuk memenjarakan tahanan politik.

Secara berasingan, polis memfailkan dakwaan terhadap Presiden Win Myint yang digulingkan atas kesalahan mengikut Undang-Undang Pengurusan Bencana.

Parti Liga Nasional untuk Demokrasi (NLD) Suu Kyi mendakwa, pejabatnya telah diserbu di beberapa wilayah.

Ketika ini, ketenteraan Myanmar mengambil alih pentadbiran kerajaan negara selepas Suu Kyi dan beberapa pemimpin politik ditahan awal pagi 1 Februari.

Rampasan kuasa berlaku beberapa jam sebelum sidang pertama Parlimen negara diadakan setelah pilihan raya pada November lalu, dimonopoli oleh parti NLD dan Suu Kyi.

Tentera Myanmar mengisytiharkan darurat selama setahun. Kini, kuasa pentadbiran kerajaan diserahkan kepada Jeneral Min Aung Hlaing. – Agensi


Qatar denda AS$275,000 jika peniaga jual barangan langgar nilai Islam

DOHA, 20 Muharam 1444H, Khamis – Peniaga di Qatar boleh berdepan denda sehingga AS$274,650 (satu juta riyal Qatar) jika mereka didapati menjual atau mempamerkan barangan yang dianggap tidak mematuhi nilai Islam, menurut Kementerian Perdagangan dan Industri (MOCI).

Bentuk hukuman lain mungkin termasuk penutupan pentadbiran untuk tempoh tiga bulan atau pembatalan lesen komersial.

Pekeliling kepada pembekal dan peniaga itu telah disiarkan di Twitter oleh MOCI disertai dengan pengumuman yang menyeru perniagaan supaya tidak memaparkan sebarang barangan, imej atau bahan visual atau audio yang akan melanggar nilai Islam, moral awam, adat dan tradisi.

Pekeliling itu menyebut fasal keempat Perkara 2 Undang-Undang No. 8 Tahun 2008 tentang Perlindungan Pengguna yang menetapkan “Hak untuk menghormati nilai agama, adat istiadat, dan tradisi.”

Kementerian juga meminta pengguna melaporkan sebarang barangan yang mengandungi slogan atau reka bentuk bertentangan dengan adat dan tradisi serta menyatakan lokasi mereka supaya pemeriksa kementerian boleh mengambil langkah sepatutnya.

Pada Disember MOCI mengumumkan bahawa ia telah ‘menyita mainan kanak-kanak yang mengandungi slogan yang bertentangan dengan nilai Islam’ dalam ciapan di laman Twitter yang disertakan dengan imej berwarna pelangi.

Pada Jun, langkah serupa telah dibuat oleh pihak berkuasa di negara jiran Arab Saudi yang merampas sejumlah mainan berwarna pelangi dan pakaian kanak-kanak, atas dasar ia menggalakkan homoseksual. – Agensi


AS beri semula bantuan kepada rakyat Palestin

WASHINGTON, 26 Syaaban 1442H, Khamis – Pentadbiran Biden akan memberikan bantuan AS$235 juta kepada rakyat Palestin, pemberian semula dana untuk agensi PBB yang menyokong pelarian.

Tindakan itu juga didakwa bagi memulihkan bantuan lain yang dipotong oleh Presiden Donald Trump sebelum ini.

Pakej itu termasuk bantuan kemanusiaan, ekonomi dan pembangunan, telah diperincikan oleh Setiausaha Negara Amerika Syarikat, Antony Blinken sebagai sebahagian daripada usaha untuk memperbaiki hubungan AS dengan Palestin yang runtuh ketika pemerintahan Trump.

Ini menandakan langkah Presiden Demokrat Joe Biden yang paling penting sejak memegang jawatan itu pada 20 Januari untuk mengotakan janji beliau bagi mengembalikan beberapa bahagian pendekatan pendahulunya dari Republikan – yang dikecam oleh rakyat Palestin sebagai berat sebelah susulan memihak kepada Israel.

Pelan itu memerlukan AS$150 juta menerusi agensi bantuan PBB UNRWA, AS$75 juta bantuan ekonomi dan pembangunan dan AS$10 juta untuk program pembangunan perdamaian, kata Blinken dalam satu kenyataan.

Selain itu, pembantu Biden juga memberi isyarat bahawa mereka mahu menetapkan semula matlamat penyelesaian dua negara yang dirunding sebagai keutamaan dalam dasar AS mengenai konflik Israel-Palestin.

Terdahulu, pentadbiran Trump menyekat hampir semua bantuan setelah memutuskan hubungan dengan Pihak Berkuasa Palestin pada tahun 2018.

Pemotongan itu berlaku selepas para pemimpin Palestin memutuskan untuk memboikot usaha perdamaian pemerintahan Trump kerana mengiktiraf Baitulmadis sebagai ibu kota Israel dan memindahkan kedutaan AS ke sana dari Tel Aviv, menaikkan dasar AS selama beberapa dekad.

Ini termasuk membatalkan dana untuk Agensi Kerja dan Bantuan Untuk Pelarian Palestin PBB (UNRWA) – yang memberikan perkhidmatan dan bantuan kepada sekitar 5.7 juta pelarian Palestin yang berdaftar di Tebing Barat, Semenanjung Gaza dan seluruh Timur Tengah. – Agensi


UMNO perlu dijenama semula

KUALA LUMPUR, 21 Zulkaedah 1444H, Sabtu – UMNO tidak lagi boleh bernostalgia dengan kejayaan lampau dan perlu dijenamakan semula sebagai sebuah parti masa depan.

Ketua Bahagian Bukit Gantang, Perak Mohammad Sollehin Mohamad Tajie berkata, untuk itu, UMNO harus revelan mengikut masa dan tidak boleh ketinggalan zaman.

Beliau berkata demikian ketika sesi perbahasan pada Perhimpunan Agung UMNO 2023 semalam.

Bagi Ketua UMNO Bahagian Alor Gajah, Melaka Fairul Nizam Roslan, parti hanya akan menjadi kuat jika semua ahlinya bersatu padu dan bersatu hati selain tidak ‘menembak’ sama sendiri.

“Letakkanlah kepentingan parti sebagai nombor satu supaya survival parti akan lebih terbela pada masa depan,” katanya.

Pengarah Komunikasi dan Strategik UMNO Sabah, Datu Rosman Datu Ahir Zaman @ Abdul Halim pula menggesa ahli agar segera menguruskan persepsi negatif yang dilemparkan khususnya terhadap struktur pentadbiran parti.

Beliau berkata ia penting dalam mengembalikan kepercayaan rakyat terhadap kepimpinan UMNO sekali gus memberi keyakinan kepada parti untuk mengurus negara dengan lebih baik.

“Percubaan demi percubaan dilakukan untuk menggambarkan keburukan UMNO namun saya percaya dan yakin apa jua keputusan yang dilakukan UMNO adalah demi Malaysia dan Presiden (Datuk Seri Dr Ahmad Zahid Hamidi) tidak bertindak berseorangan sebaliknya berpandukan musyawarah dan sebarang keputusan parti adalah melalui perbincangan,” katanya.

Setiausaha Kerja UMNOSiswa Malaysia Ainool Husaini Md Yatim pula mencadangkan pemberian bantuan kewangan oleh kerajaan kepada pelajar yang diterima masuk ke institut pengajian tinggi bagi meringankan beban pada permulaan semester.

“UMNOSiswa mencadangkan supaya kad RHB yang digunakan sebagai kad matrik pelajar dioptimumkan dengan mengkredit pemberian kewangan awal semester memandangkan (pinjaman) Perbadanan Tabung Pendidikan Tinggi Nasional belum dimasukkan lagi sedangkan pelajar sangat memerlukan wang pada ketika itu,” katanya. – Bernama


Lesen penerbangan MYAirline digantung sementara: Loke

KUALA LUMPUR, 1 Rabiulawal 1445H, Isnin – Lesen penerbangan syarikat penerbangan MYAirline akan digantung buat sementara waktu, menurut Menteri Pengangkutan, Anthony Loke.

Loke berkata, beliau difahamkan syarikat penerbangan tambang rendah itu masih wujud dan memberhentikan operasi sementara mencari pelabur.

“Itu isu komersial mereka, di pihak berkuasa kita akan menggantung lesen mereka sementara waktu,” katanya kepada pemberita selepas majlis penyerahan lori terminal elektrik pertama Malaysia kepada Unilever Malaysia di Pusat Pameran dan Perdagangan Antarabangsa Malaysia (MITEC) di sini hari ini.

MYAirline Sdn Bhd menggantung operasinya berkuat kuasa 12 Oktober lepas sehingga diberitahu kelak berikutan tekanan kewangan yang ketara.

Loke berkata, pada masa ini, keutamaan adalah untuk memastikan hak pengguna terpelihara dengan mendapatkan semula ganti rugi, selain isu kebajikan 500 pekerja syarikat penerbangan itu.

“Pihak syarikat diingatkan mereka ada dua tanggungjawab dalam aspek ini iaitu pelanggan dan pekerja. Ini mesti dijaga terlebih dahulu,” katanya.

Loke berkata, beliau difahamkan syarikat MYAirline akan mengadakan satu sidang media khas hari ini bagi memberi penjelasan kepada pelanggan dan staf mereka. – Bernama


Arak: Ultra kiasu tak faham atau sengaja sakitkan hati umat Islam?

KENAPA ultra kiasu tidak pernah serik mencabar maruah Melayu Islam. Tidak pernah faham cara hidup pribumi Melayu Islam meskipun telah mendatangi tanah Melayu begitu lama. Bagaimana nak hidup aman kalau perangai sebegini.

Terbaharu, pemimpin ultra kiasu membangkitkan kontroversi isu arak berjenama ‘Timah’. Antara lain katanya, arak memang diharamkan dalam Islam, sudah jelas. Tetapi itu bukan bermakna orang Islam tidak boleh pandang, dengar, pegang atau membawa arak. Itu bukan bermakna juga orang Islam tidak boleh bekerja di syarikat atau kilang mengeluarkan dan menjual arak. Jika orang Islam tidak dibenarkan bekerja berkaitan arak, bagaimana mereka boleh bekerja. Siapa yang akan bantu mereka mencari kerja?

Seorang pimpinan ultra kiasu lain menyokong pemimpin seangkatannya turut bersetuju dan mengharapkan syarikat arak yang telah bersetuju untuk tidak menggunakan label Timah, menarik balik keputusan tersebut. Pemimpin ultra kiasu ini memberi amaran, sanggup menderma RM1,000 di samping memulakan kempen dana guaman untuk membiayai kos guaman bagi syarikat itu mempertahankan hak menggunakan nama dan imej jenama pada label arak tersebut. Tidak cukup dengan itu, beliau seakan memberi amaran: “Jika Winepack mengalah, saya akan boikot nama dan label baru.”

Sejak bila pula ultra kiasu ini minum arak Timah? Setahu saya, ultra kiasu kurang berminat dengan arak tempatan. Arak ‘Timah’ ini masih baharu. Tiba-tiba bila Timah menjadi kontroversi terus mengaku selalu minum arak Timah.

Seperti mana diketahui, hasil rundingan dengan pihak kerajaan, wakil Syarikat Winepark Corporation (M) Sdn Bhd selaku pengeluar arak Timah telah bersetuju untuk berbincang dengan pemegang saham dan lembaga pengarah mereka bagi menukar nama dan imej jenama pada label arak tersebut.

Pertama kali saya menggunakan istilah membabikan orang kerana kadang kala saya lihat binatang babi lebih berguna daripada manusia. Kalau nak dibandingkan antara mudarat babi dengan arak, sudah tentu arak lebih mudarat walaupun kedua-duanya haram. Babi tidak menimbulkan masalah sangat berbanding arak. Pun begitu, penternakannya, biarlah berpada-pada.

Ultra kiasu ini faham arak itu haram di sisi Islam. Kefahaman dia hanya sebagai makanan masuk ke perut. Bekerja, membawa dan menjual tidak menjadi masalah.

Difikirkan secara mendalam, macam mana perkara semudah ini dia tidak faham. Kalau bukan sengaja mahu menyakitkan hati kita sebagai umat Islam.

Macam babilah contoh yang senang diceritakan. Babi hukumnya haram dimakan. Soal pandang dan dengar pasal babi tak ada masalah sebab babi adalah makhluk Allah.

Bagi tujuan kerja dan mencari wang, pada ultra kiasu babi hanya haram dimakan, tetapi menternak, bekerja di ladang babi dan menjual babi boleh. Jika tidak, macam mana nak dapat kerja. Siapa yang akan dapatkan kerja lain untuk orang Islam.

Pernyataan ini teramat bodoh, teramat menghina dan sengaja dilakukan.

Sayang sekali ISA sudah tiada, jika tidak kita humbankan ultra kiasu ini ke Kamunting.

Saya hairan, sekian lama ultra kiasu ini mendatangi alam Melayu, tinggal di sini sehingga negara mencapai kemerdekaan ke-64, isu-isu sensitif terus menerus dibangkitkan, mencabar maruah orang Melayu. Ini bukan pertama kali, malah berkali-kali.

Patutkah kita biarkan? Ia memang sengaja dilakukan untuk menguji tahap kesabaran kita. Tidakkah kesabaran kita ada had?

Sudah sampai masanya pihak berkuasa kerajaan bertindak tegas, atas nama Keluarga Malaysia. Orang sebegini tidak boleh dilayan secara berlembut lagi kerana akan merosakkan matlamat keluarga Malaysia tersebut.

Justeru, apa yang perlu dilakukan terhadap ultra kiasu ini?

Pertama, dakwa segera ultra kiasu ini. Mereka tidak boleh dibiarkan terus menghasut rakyat. Syarikat arak itu sendiri, setelah dirasionalisasikan pun telah menerima keputusan kerajaan. Tiba-tiba beberapa pemimpin ultra kiasu bangun memberontak. Malah sanggup menderma RM1,000 untuk biayai syarikat arak tersebut bagi kos guaman. Jika syarikat arak tersebut menolak dia akan kempen boikot.

Kedua, campur tangan yang sangat ketara dalam perkara berkaitan dengan agama Islam, sedangkan kita tidak pernah campur tangan dalam urusan agama bukan Islam. Kenapa kita biarkan ultra kiasu begitu celupar bercakap tentang agama Islam, yang mereka tidak faham. Sedangkan umat Islam tidak pernah celupar dan campur tangan dalam hal ehwal agama mereka, meskipun kita tahu serba sedikit tentang agama mereka.

Lebih serius lagi, belanjawan 2022, berkaitan dengan peruntukan institusi dan kegiatan Islam pun dipertikaikan, sedangkan ia adalah hak yang sedia termaktub dalam Perlembagaan. Paling sadis apabila ultra kiasu Melayu turut sama mempertikaikan. Sudah tentu ultra kiasu arak ini semakin naik tocang.

Cuba kita sentuh sikit pasal agama mereka, kita dituduh macam-macam, rasis, Taliban, ektremis dan lain-lain. Tetapi apabila mereka campur tangan dan hina agama Islam, kita membiarkan, seolah-olah itu dikatakan hak. Tindakan sebegini perlu segera diperbetulkan sebelum sesuatu yang lebih buruk berlaku.

Ketiga, ultra kiasu ini, tidak boleh dibiarkan terus menghasut rakyat Malaysia. Jika syarikat pengeluar arak ini sudah bersetuju, apa yang menyebabkan ultra kiasu mengelupur. Kita bukan menafikan hak mereka, tetapi berpada-pada. Apakah ini negara Islam ini diakhirnya nanti tidak dikenali sebagai pengeluar makan halal, tetapi lebih terkenal dengan makanan atau kegiatan haram, termasuk judi? Pusat judi di Genting Highland sahaja terbesar di Asia.

Hak dan kebebasan apa lagi yang ultra kiasu ini mahu? Justeru, saya berharap kerajaan bertindak segera terhadap pemimpin ultra kiasu ini.

Jika mereka terus menerus mencabar perkara sensitif berkaitan dengan agama ini, saya bimbang kesabaran umat Islam ini ada had. Ia akan merosakkan imej keluarga Malaysia yang digagaskan.

Terkadang-kadang, terfikir juga, apa juga gagasan atau konsep, seperti 1Malaysia, Keluarga Malaysia dan sebagainya yang akan muncul, kita ingatkan menguntungkan Islam, sebenarnya tidak. Gagasan demi gagasan semakin merugikan Islam.

Prof Dr Mohd Ridhuan Tee Abdullah


Speaker Dewan Rakyat pinda keputusan undian usul batal SOSMA

KUALA LUMPUR, 4 Muharram 1444H, Selasa – Yang Dipertua Dewan Rakyat Tan Sri Azhar Azizan Harun meminda keputusan undi belah bahagian pada 20 Julai bagi usul membatalkan keputusan dewan yang menolak lanjutan tempoh penguatkuasaan Subseksyen 4(5) Akta Kesalahan Keselamatan (Langkah-langkah Khas) 2012 (SOSMA).

Beliau berkata dengan pindaan itu, sebanyak 104 bersetuju berbanding 105 sebelum ini, tidak hadir 33 berbanding 32 dan undi tidak bersetuju kekal sebanyak 83 bagaimanapun ia tidak menjejaskan keputusan undian bagi usul berkenaan.

Katanya, keputusan itu dibuat berdasarkan Peraturan Mesyuarat 100 yang menyatakan “semua perkara yang tidak disyaratkan terang-terang dalam peraturan-peraturan ini dan semua perkara berkenaan dengan menjalankan peraturan-peraturan ini pada perkara satu persatunya, hendaklah diaturkan menurut cara yang tidak berlawanan dengan peraturan-peraturan ini, sebagaimana yang diperintahkan oleh Tuan Yang Dipertua dari satu masa ke satu masa”.

Sebelum ini, isu Ahli Parlimen Pasir Salak Datuk Seri Tajuddin Abdul Rahman telah digantung selama dua hari iaitu pada 20 dan 21 Julai lepas selepas diputuskan Timbalan Yang Dipertua Dewan Rakyat Datuk Mohd Rashid Hasnon.

Perkara ini dibangkitkan Teo Nie Ching (PH-Kulai) susulan senarai penyata rasmi pada 20 Julai merekodkan Tajuddin masih masuk ke dewan dan terlibat dalam pengundian usul itu.

“Sebenarnya saya yang mempengerusikan majlis (ketika undi belah bahagian) tetapi saya tidak dimaklumkan tentang penggantungan itu dan saya tidak tahu tentang penggantungan tersebut.

…sekiranya saya tahu mengenai perkara ini sudah tentu saya tidak akan benarkan Yang Berhormat Pasir Salak untuk mengundi usul Menteri Dalam Negeri,” katanya di sini hari ini. – Bernama


Taliban rayu India buka semula penerbangan

KABUL, 22 Safar 1443H, Rabu –Taliban menulis surat kepada India supaya meneruskan semula penerbangan komersial antara dua negara itu, menurut agensi berita ANI.

Jurucakap Taliban, Abu Qahar Balkhi berkata, penangguhan operasi penerbangan antarabangsa turut menyebabkan ramai rakyat Afghanistan terkandas.

Tindakan berkenaan turut menghalang banyak pihak memasuki negara itu sama ada untuk belajar atau bekerja.

“Kerosakan di Lapangan Terbang Antarabangsa Kabul telah selesai dan boleh beroperasi sepenuhnya bagi penerbangan domestik dan antarabangsa,” katanya.

India menghentikan penerbangan ke Kabul sejak 15 Ogos lalu, selepas Taliban mengambil alih pentadbiran di negara itu.

Taliban minggu lalu juga meminta syarikat penerbangan di negara lain meneruskan semula operasi dan berjanji untuk bekerjasama sepenuhnya.

Sehingga kini, hanya beberapa penerbangan bantuan yang beroperasi di Kabul.

Pada 13 September lalu, Syarikat Penerbangan Antarabangsa Pakistan menjadi pesawat pertama yang membuat penerbangan keluar dan masuk ke lapangan terbang berkenaan dalam tempoh sebulan. – Agensi


Puluhan ribu pelarian Uyghur di Turki bimbang dihantar pulang ke China

ANKARA, 16 Jamadilawal 1442H, Khamis – Puluhan ribu etnik Uyghur yang berada di Turki kini bimbang sekiranya mereka dihantar kembali ke China dah dipenjarakan di kem tahanan.

Ini berikutan, Beijing telah mengesahkan perjanjian ekstradisi dengan Turki.

Perjanjian itu, yang pertama kali ditandatangani ketika lawatan Presiden Turki, Recep Tayyip Erdogan ke Beijing pada tahun 2017, disahkan pada hujung minggu lalu oleh Kongres Rakyat Nasional China.

Bagaimanapun, Turki belum meratifikasi perjanjian itu, justeru sebarang ekstradisi dijangka tidak akan berlaku dalam masa dekat.

Namun, warga Uyghur kini meminta pemerintah Turki dan penggubal undang-undang untuk menghentikan perjanjian tersebut.

Uyghur, minoriti Turki yang beragama Islam, telah mencari perlindungan di Turki sejak tahun 1952, ketika pemerintah Turki menawarkan suaka kepada mereka yang melarikan diri dari wilayah Xinjiang (juga dikenal sebagai Turkestan Timur) ketika komunis China yang masih baru mengukuhkan kuasanya.

Namun, hari ini, kira-kira 50,000 pelarian Uyghur Turki kini tinggal di pinggir bandar, ketika China meningkatkan penganiayaan terhadap saudara mereka di kampung dan menyasarkan warga Uyghur di luar negara.

Hubungan baik antara Ankara dan Beijing pula meningkatkan ketakutan bahawa pelarian Uyghur boleh dihantar pulang untuk dikumpul bersama satu juta yang ditahan di kem.

Abduweli Ayup, seorang aktivis Uyghur di Turki, mengatakan kepada Middle East Eye bahawa perjanjian itu ‘tidak mengejutkan’ kerana kerjasama Turki dalam menghantar balik warga Uyghur ke China, kadang-kadang melalui negara ketiga.

Awal minggu ini, penyelidikan oleh BuzzFeed News mendedahkan sejumlah besar kilang dibina di wilayah barat Xinjiang, mendakwa menggunakan buruh paksa dan penahanan besar-besaran.

China menyangkal tuduhan itu, dan mengatakan ia berusaha untuk membebaskan rakyat Xinjiang dari kemiskinan dan meningkatkan kemakmuran melalui dasarnya. – Agensi


Haji Aminuddin letak jawatan Pengerusi PEMBELA

1. SEKRETARIAT Pertubuhan-Pertubuhan Pembela Islam (PEMBELA), setelah bermesyuarat pada 5 Oktober 2022, telah mencapai keputusan sebulat suara untuk menerima perletakan jawatan Tuan Haji Aminuddin Yahaya sebagai Pengerusi Sekretariat PEMBELA.

2. Seluruh Ahli Sekretariat dan NGO-NGO di dalam gabungan PEMBELA ingin merakamkan ucapan jutaan terima kasih di atas segala jasa, sumbangan serta pengorbanan yang telah dibuat oleh Tuan Haji Aminuddin Yahaya sepanjang tempoh khidmat beliau di dalam Sekretariat.

3. Pembela kekal menjadi gabungan NGO yang tidak berpihak kepada mana-mana parti politik dan meneruskan perjuangan untuk kedaulatan Agama Bangsa dan Tanahair melalui platform NGO.

4. Sekretariat juga telah membuat keputusan untuk melantik Dato’ Zainul Rijal Abu Bakar bagi menjalankan tugas-tugas Pengerusi PEMBELA berkuatkuasa 5 Oktober 2022 selama sebulan.

5. Dato’ Zainul Rijal Abu Bakar bersama barisan ahli Sekretariat sedia ada akan mengetuai penstrukturan semula dasar, polisi, halatuju dan keanggotaan Sekretariat PEMBELA dalam tempoh yang telah ditetapkan tersebut bagi memastikan PEMBELA meneruskan kesinambungan perjuangan untuk kedaulatan Agama, Bangsa dan Tanahair.

6. Hal ini penting bagi PEMBELA kekal relevan menjadi wadah perjuangan ummat. Barisan pimpinan yang dimanahkan itu juga akan bermesyuarat dengan gabungan PEMBELA bagi melantik pimpinan baharu PEMBELA nanti.

7. Seluruh Ahli Sekretariat PEMBELA mendoakan agar segala usaha yang diberikan Tuan Hj Aminuddin Yahaya dan Dato’ Zainul Rijal Abu Bakar dalam memperjuangkan agama, bangsa dan tanah air terus mendapat keredhaan Allah SWT, sokongan aktivis yang seangkatan dan seluruh rakyat Malaysia.

8. Saya menyeru kepada semua untuk terus menyokong semua inisiatif dan aktiviti PEMBELA demi untuk agama bangsa dan tanah air

MAHMUD HISHAMUDDIN ABDUL RASHID
SETIAUSAHA AGUNG
7 OKTOBER 2022


Portal Mandarin: BERJASA hantar petisyen bantahan kepada SPRM

BANGI, 2 Safar 1442H, Ahad – Barisan Jemaah Islamiah Se-Malaysia (BERJASA) akan menghantar memorandum dan petisyen bantahan bagi menuntut Suruhanjaya Pencegahan Rasuah Malaysia (SPRM) menutup portal rasmi berbahasa Mandarin.

Memorandum tersebut akan diserah melalui Angkatan Pemuda-Pemudi BERJASA (ANGKASA) kepada Ketua Pesuruhjaya SPRM, Datuk Seri Azam Baki di Putrajaya.

Ketua ANGKASA, Hazwan Mohamad berkata, ia merupakan memorandum penting yang dihantar oleh rakyat bagi menuntut penutupan portal rasmi SPRM berbahasa Mandarin serta meminta penjelasan daripada agensi tersebut.

Ini kerana, katanya, kewujudan portal berkenaan dilihat bercanggah dengan Perlembagaan dan semangat cintakan bahasa kebangsaan.

Katanya, langkah itu tercetus selepas kenyataan media SPRM mengumumkan pelancaran portal rasmi berbahasa mandarin minggu lepas.

Sementara itu, Ketua Penerangan ANGKASA, Asyraf Badhrul berkata, isu berkaitan penguasaan bahasa kebangsaan adalah isu penting yang perlu diselesaikan segera oleh kerajaan.

“Kita akan desak sehingga SPRM akur dengan Perlembagaan Malaysia.

“Perkara sebegini tidak boleh dibiarkan kerana akan menjadi titik tolak kepada banyak lagi tindakan sama yang akan berulang di agensi lain,” katanya.

Semalam, BERJASA melancarkan petisyen mendesak supaya SPRM menutup portal rasmi bahasa Mandarin dengan segera.

Petisyen yang dilancarkan di platform change.org itu kini telah mendapat sebanyak 9,000 tandatangan daripada rakyat seluruh Malaysia.


Rasulullah tak pernah tinggal iktikaf 10 malam terakhir Ramadan

1. IKTIKAF merupakan antara sunnah baginda SAW ketika masuknya 10 malam terakhir Ramadan.

عن عائشة رضي الله عنها ، أن النبي صلى الله عليه وسلم يعتكف العشر الأواخر من رمضان حتى توفاه الله

Daripada Aisyah r.a, “Sesungguhnya Rasulummah SAW melakukan iktikaf pada 10 akhir bulan Ramadan (dan Baginda berterusan melakukan setiap kali Ramadan) sehingga Allah mewafatkan Baginda. “

2. Baginda tidak pernah ditinggalkan sepanjang hayat Baginda, lalu diteruskan oleh sahabat ra serta salafussoleh setelah itu.

3. Bahkan menurut para ulama, iktikaf merupakan ibadah yang sangat dituntut terutamanya pada 10 akhir Ramadan.

Dr Wahbah Zuhaili menyatakan: “Sungguh pelik manusia, bagaimana mereka boleh meninggalkan iktikaf. Rasulullah SAW melakukan sesuatu dan meninggalkan sesuatu tetapi baginda tidak meninggalkan iktikaf sehinggalah baginda wafat”

4. Dalam suasana yang menuntut kesibukan semua orang dalam berkerja mencari pendapatan, bersedia untuk peperiksaan dan sebagainya, marilah kita ambil sedikit masa untuk beriktikaf di masjid-masjid terdekat.

Semoga kita dapat bertemu malam Al-Qadar.

Majlis Ulama Isma (Muis)


UMNO fail notis tak teruskan rayuan tuntut wang RM116.7 juta

PUTRAJAYA, 23 Muharram 1443H, Rabu – UMNO telah memfailkan notis untuk tidak meneruskan rayuan terhadap keputusan Mahkamah Tinggi berhubung samannya bagi menuntut semula wang berjumlah RM116.7 juta yang disita oleh polis semasa serbuan di Pavilion Residences.

“Kami telah diarahkan oleh UMNO memfailkan notis untuk tidak meneruskan rayuan yang telah dilakukan pada Isnin lepas (30 Ogos) atas alasan ia kini bersifat akademik,” kata peguam Tania Scivetti dalam mesej di aplikasi WhatsApp kepada Bernama.

Beliau berkata, kes saman membabitkan RM116.7 juta itu sudah selesai manakala isu sama membabitkan OBYU Holdings Sdn Bhd.

Dalam kes OBYU Holdings, wang berjumlah RM114 juta yang disita daripada Pavilion Residences telah dikembalikan kepada bekas Perdana Menteri Datuk Seri Najib Tun Razak dan UMNO susulan keputusan kerajaan untuk tidak memfailkan rayuan terhadap keputusan Mahkamah Tinggi menolak permohonannya untuk melucut hak wang itu.

Sejumlah RM114 juta disita semasa serbuan polis ke atas satu unit kondominium mewah di Pavilion milik OBYU Holdings yang didakwa diseleweng daripada 1Malaysia Development Bhd (1MDB).

Berdasarkan senarai mahkamah, rayuan itu dijadual didengar oleh Mahkamah Rayuan esok. Bagaimanapun, ia telah dikeluarkan susulan pemfailan notis untuk tidak meneruskan rayuan itu.

Pada 21 Mac 2019, Mahkamah Tinggi membenarkan permohonan polis dan kerajaan Malaysia untuk membatalkan saman yang difailkan UMNO bagi menuntut agar wang sebanyak RM116.7 juta dipulangkan kepada parti politik itu.

Penyataan tuntutan UMNO antara lain memohon deklarasi bahawa penggeledahan dan penyitaan yang dilakukan pada 17 Mei 2018 di premis terbabit di Tower B, Pavilion Residences, Jalan Raja Chulan adalah salah di sisi undang-undang.

Parti itu menamakan Timbalan Pengarah (Risikan/Operasi) Jabatan Siasatan Jenayah Komersial (JSJK) Bukit Aman Senior Asisten Komisioner Datuk Mohd Sakri Arifin, Penolong Pesuruhjaya Polis JSJK R Rajagopal, Pengarah JSJK Bukit Aman Datuk Seri Amar Singh Ishar Singh, Ketua Polis Negara Tan Sri Mohamad Fuzi Harun dan kerajaan sebagai defendan.

UMNO turut memohon perintah agar wang berjumlah RM43.3 juta iaitu perbezaan jumlah RM160 juta dan RM116.7 juta dipulangkan kepada parti itu. – Bernama


Israel perhebat serangan udara di utara Gaza

GAZA CITY, 28 Rabiulawal 1445H, Sabtu – Pesawat perang Israel memperhebat serangan udara di utara Gaza pada Sabtu, yang menyasarkan rumah dan kemudahan di kem pelarian Jabalia, serta kawasan perumahan Al-Mashrooh di Beit Lahia, lapor Agensi Anadolu.

Berpuluh-puluh rakyat Palestin dilaporkan terbunuh dalam serangan itu.

Kementerian Kesihatan Palestin masih belum mengesahkan jumlah kematian.

Sementara itu, lebih 400,000 penduduk Palestin hilang tempat tinggal, kata pejabat kemanusiaan Pertubuhan Bangsa-Bangsa Bersatu (PBB) pada Sabtu.

“Kebanyakan penduduk tidak mempunyai akses kepada air minuman bersih selepas bekalan melalui rangkaian air dan operasi loji penyahgaraman/penulenan air terhenti.

“Sebagai usaha terakhir, orang ramai menggunakan air payau dari telaga pertanian, mencetuskan kebimbangan serius mengenai penularan penyakit bawaan air,” menurut kenyataan Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (OCHA).

Pertempuran terkini di Palestin sejak 7 Oktober lepas, telah mengorbankan ratusan nyawa.- Bernama


Kluster baharu di Kedah

PUTRAJAYA, 23 Zulhijjah 1441H, Khamis – Kementerian Kesihatan (KKM) mengesan satu lagi kluster baharu berkaitan wabak COVID-19 iaitu Kluster Tawar di Kedah, kata Ketua Pengarah Kesihatan, Datuk Dr Noor Hisham Abdullah.

Memperincikan Kluster Tawar, beliau berkata, kluster itu melibatkan 10 kes positif dengan kes pertama kluster itu adalah kes ke-9,113 yang dikesan positif Selasa (11 Ogos) lalu manakala sembilan kes lagi dilaporkan positif hari ini.

“Kes pertama kluster ini adalah lelaki warganegara Malaysia yang merupakan seorang peniaga. Beliau mempunyai sejarah menghadiri upacara keagamaan memperingati kematian ahli keluarga yang telah berlangsung dari 31 Julai hingga 1 Ogos yang dianggarkan telah dihadiri seramai 30 orang.

“Pada 8 Ogos, beliau mula mengalami sakit dada serta gejala demam dan telah segera mendapatkan rawatan di sebuah pusat perubatan. Saringan COVID-19 dijalankan pada 9 Ogos dan dikesan positif pada 11 Ogos,” katanya dalam sidang media harian perkembangan COVID-19 di sini hari ini.

Mengulas lanjut, beliau menjelaskan bahawa aktiviti pengesanan kes secara aktif telah dijalankan dan sehingga kini 86 kontak rapat kes pertama telah disaring termasuk sembilan positif, 21 negatif dan 56 yang masih menunggu keputusan ujian saringan.

“Kesemua kes baharu kluster ini adalah ahli keluarga beliau, iaitu tiga kes didapati mempunyai gejala. Sembilan daripada kes positif termasuk kes pertama mempunyai sejarah menghadiri upacara sembahyang kematian tersebut.

“Langkah pencegahan dan pembendungan jangkitan seperti proses nyah kuman dan nyah cemar telah dijalankan di lokasi yang dikenal pasti,” katanya yang menambah punca jangkitan masih dalam siasatan.

Mengulas mengenai berita tular kes bergejala seorang pelajar sebuah sekolah di Seri Pantai di kawasan Lembah Pantai, Dr Noor Hisham berkata ujian pengesahan COVID-19 telah diulang sebanyak dua kali dalam tempoh 24 jam dan didapati negatif.

Katanya, saringan kontak rapat telah dijalankan untuk 54 individu dan kesemua ujian pengesahan COVID-19 untuk 54 individu itu adalah negatif.

“Individu yang disaring itu melibatkan 42 di sekolah menengah kebangsaan, empat ahli keluarga, lima rakan keluarga dan tiga anggota kesihatan,” katanya. – Bernama


PRN Sabah: Proses undian awal bermula 8 pagi

KOTA KINABALU, 4 Safar 1442H, Selasa – Proses pengundian awal Pilihan Raya Negeri Sabah bermula 8 pagi ini bagi membolehkan 16,877 anggota polis, tentera dan pasangan mereka menunaikan tanggungjawab masing-masing di 55 pusat mengundi di seluruh negeri.

Proses pengundian awal itu berlangsung sehingga 5 petang ini.

Pusat pengundian awal termasuk di Ibu Pejabat Polis Kontinjen Sabah, Pangkalan Tentera Laut Diraja Malaysia Teluk Sepanggar dan Kem Lok Kawi, di sini.

Pengundi perlu mematuhi prosedur operasi standard (SOP) yang ditetapkan Suruhanjaya Pilihan Raya (SPR) untuk mencegah penularan COVID-19 seperti memakai pelitup muka, saringan suhu badan, mengamalkan penjarakan fizikal dan menggunakan pensanitasi tangan.

Ejen calon dan pemerhati pilihan raya yang dilantik SPR dibenar menyaksikan proses pengundian awal itu, yang akan turut disiarkan secara langsung menerusi Facebook SPR. – Bernama


Hamas beri amaran miliki peluru berpandu, mampu serang Israel

BEIRUT, 19 Muharram 1442H, Isnin – Pergerakan Perjuangan Islam Palestin (Hamas) memberi amaran kepada rejim pengganas Israel bahawa mereka mempunyai peluru berpandu yang mampu menyerang seluruh negara haram itu.

Ketuanya, Ismail Haniyeh membuat kenyataan itu ketika lawatannya ke Lubnan susulan serangan Israel ke atas Semenanjung Gaza, yang dikuasai Hamas dalam beberapa minggu terakhir ini.

Ismail dan delegasi Hamas sebelum ini bertemu dengan pemimpin kumpulan Hizbullah, Hassan Nasrallah bagi membincangkan situasi di Timur Tengah dan hubungan normalisasi antara Emiriah Arab Bersatu (UAE) dan Israel baru-baru ini.

Pada masa sama, Ismail berkata, peluru berpandu Hamas hanya terletak di beberapa kilometer dari Gaza.

“Hari ini, pertarungan di Gaza dapat disertai dengan peluru berpandu yang dapat menyerang Tel Aviv dan di luar Tel Aviv,” katanya.

Hamas dan Israel telah bertempur dalam tiga peperangan dan beberapa pertempuran kecil sejak 13 tahun lalu.

Jumlah korban akibat peperangan kedua-dua belah pihak itu akan menimbulkan konflik lebih besar.

Dalam beberapa minggu terakhir, kumpulan yang disokong Hamas melancarkan belon api ke kawasan pertanian Israel – sebagai tekanan kepada negara haram itu untuk menghentikan sekatan yang dikenakan ke atas Gaza. -Agensi


Pengumuman insentif kepada rakyat bukan disebabkan PRN: Ahmad Maslan

PUTRAJAYA, 10 Muharam 1445H, Jumaat – Pengumuman beberapa insentif untuk rakyat oleh Kerajaan Perpaduan ketika ini bukan disebabkan Pilihan Raya Negeri (PRN) di enam negeri, kata Timbalan Menteri Kewangan, Datuk Seri Ahmad Maslan.

Dalam sidang media selepas melancarkan sistem iPATUH di sini hari, Ahmad berkata, kerajaan berhak untuk membuat pengumuman sebarang insentif kepada rakyat pada bila-bila masa sahaja.

“Takkan kalau ada pilihan raya, kerajaan tidak boleh buat apa-apa,” katanya menambah kerajaan tidak akan mempedulikan sebarang kritikan luar sebaliknya akan terus fokus melaksanakan tugas berkesan untuk rakyat.

Ahmad mengulas kenyataan Presiden Parti Ikatan Demokratik Malaysia (Muda) Syed Saddiq Syed Abdul Rahman yang menggesa kerajaan menghentikan amalan memberikan ‘sagu hati pilihan raya’ seperti yang diamalkan oleh pemimpin terdahulu.

Semalam, Perdana Menteri, Datuk Seri Anwar Ibrahim mengumumkan kerajaan bersetuju menawarkan kredit e-tunai RM100 kepada semua rakyat dewasa Malaysia yang berpendapatan RM100,000 setahun dan ke bawah.

Anwar yang juga Menteri Kewangan turut mengumumkan kerajaan akan menyediakan bantuan khas penghargaan RM300 kepada penjawat awam gred 56 dan ke bawah, serta bantuan RM200 kepada pesara kerajaan.

Syed Saddiq memuat naik hantaran di laman Facebook miliknya berhubung ‘bantuan khas RM300 buat penjawat awam’ dan mempersoalkan pengumuman itu menjelang PRN.

Suruhanjaya Pilihan Raya menetapkan 12 Ogos sebagai hari pengundian PRN di Selangor, Kedah, Kelantan, Terengganu, Pulau Pinang dan Negeri Sembilan, serta Pilihan Raya Kecil Parlimen Kuala Terengganu, manakala tarikh penamaan calon akan berlangsung esok, Sabtu 29 Julai dan pengundian awal pada 8 Ogos. – Bernama


15 orang maut dalam pertempuran antara India, Pakistan

KASHMIR, 28 Rabiulawal 1442H, Sabtu – Sekurang-kurangnya 15 orang, termasuk lima anggota keselamatan terbunuh manakala puluhan yang lain cedera ketika pasukan keselamatan India dan Pakistan berbalas tembakan melintasi Garis Kawalan (LoC) di Kashmir, sempadan de facto yang memecah-belah wilayah antara kedua-dua belah negara.

Pertembungan yang melibatkan tembakan itu, bermula pada pagi Jumaat dan berterusan hingga larut malam, dengan masing-masing menyalahkan pihak yang lain atas pertempuran singkat itu.

Pegawai India mengatakan pertukaran tembakan bermula setelah pasukan India menggagalkan usaha militan dari Pakistan untuk menyeberangi Kashmir yang ditadbir India, sementara tentera Pakistan dalam satu kenyataan pula menyatakan bahawa pihaknya telah membalas tembakan terhadap tentera India.

Menurut pegawai India, enam orang awam, tiga askar dan seorang pengawal sempadan terbunuh di pihak mereka.

Sementara itu, Pakistan mengatakan empat orang awam dan seorang askar telah terbunuh di pihak Pakistan.

Kedua-dua belah pihak kerap melakukan tembakan melintasi sempadan pergunungan, tetapi tembakan pada hari Jumaat adalah yang paling berat dalam beberapa bulan.

“Seperti biasa, mereka menyasarkan penduduk awam tanpa penyesalan,” kata Syed Shahid Qadri, seorang pegawai pemerintah di Kashmir Pakistan, sambil menambahkan bahawa seorang wanita adalah antara yang mati dan 27 yang lain cedera.

Kashmir adalah wilayah yang dipertikaikan. Ia telah berpecah antara India dan Pakistan sejak perpecahan mereka pada tahun 1947. Negara-negara telah berperang tiga perang di rantau ini.

Pada 5 Ogos 2019, pemerintah nasionalis Hindu, Perdana Menteri India, Narendra Modi mengumumkan akan menghapus hak autonomi Kashmir.

Setelah pengumuman penghapusan status khas Kashmir, pihak berkuasa India mengenakan sekatan pergerakan yang keras, melakukan penangkapan besar-besaran dan menyekat komunikasi untuk menggagalkan sebarang protes. – Agensi


Imigresen antara pihak berani beri kerjasama, bongkar rasuah

PUTRAJAYA, 2 Rabiulakhir 1442H, Rabu – Jabatan Imigresen Malaysia (Imigresen) antara agensi penguatkuasaan yang berani memberikan kerjasama kepada Suruhanjaya Pencegahan Rasuah Malaysia (SPRM) bagi membongkar dan mendedahkan kegiatan rasuah serta salah guna kuasa, demikian menurut Ketua Pesuruhjaya SPRM Datuk Seri Azam Baki.

Azam berkata, bukan mudah untuk mendapat kerjasama berhubung siasatan dan risikan bagi sesuatu kes rasuah, bagaimanapun Imigresen yang diketuai Ketua Pengarahnya Datuk Khairul Dzaimee Daud memberikan kerjasama baik kepada SPRM dalam merungkai kegiatan sindiket penyalahgunaan pengesahan cap keluar masuk sempadan meskipun ia membabitkan anggota jabatan itu.

Dilaporkan sindiket menyalahgunakan pengesahan cap keluar dan masuk sempadan utama negara lumpuh apabila SPRM menahan 46 orang termasuk 27 pegawai Imigresen dalam operasi besar-besaran pada Isnin.

‘Sting Operation’ yang dinamakan Op Selat itu dijalankan dengan kerjasama Jabatan Imigresen hasil risikan dan pemantauan selama enam bulan di pintu masuk dan keluar negara khususnya di Lapangan Terbang Antarabangsa Kuala Lumpur (KLIA), klia2 di sini dan Bangunan Sultan Ismail Johor Bahru, Johor.

“Saya amat hargai kerjasama siasatan yang diberikan oleh beliau (Khairul Dzaimee) dalam membongkar sindiket ini. Risikan dan siasatan bersama dijalankan sejak beberapa bulan lepas walaupun ia melibatkan beberapa pegawai Imigresen,” kata Azam ketika dihubungi Bernama.

Khairul Dzaimee dalam satu kenyataan semalam berhubung penahanan pegawai Imigresen berkata, Jabatan Imigresen akan memberikan kerjasama sepenuhnya kepada SPRM untuk melengkapkan siasatan mereka yang akan dilaksanakan dengan penuh profesional.

Menurutnya, penahanan pegawai jabatan itu yang disyaki terbabit dalam aktiviti pemalsuan cap itu adalah hasil kerjasama Jabatan Imigresen dan SPRM khususnya dalam perkongsian maklumat yang diperoleh daripada aduan orang ramai.

“Jabatan Imigresen tidak akan berkompromi dengan mana-mana pegawai dan kakitangan yang menyalahgunakan kuasa yang diperuntukkan di bawah akta dan peraturan Imigresen bagi tujuan kepentingan peribadi,” katanya dalam kenyataan itu.

Memuji iltizam Khairul Dzaimee, Azam berkata kerjasama dengan pihak Imigresen itu bukan kali pertama dan akan ada lagi kes berbentuk sindiket jenayah yang bakal dibongkarkan.

“Kerjasama risikan dan siasatan dengan mana-mana agensi kerajaan amat diperlukan bagi membolehkan kegiatan rasuah serta salah guna kuasa di negara ini dibanteras,” katanya, sambil menambah Lembaga Hasil Dalam Negeri (LHDN) dan Bank Negara Malaysia (BNM) adalah antara rakan strategik SPRM dalam melaksanakan beberapa risikan dan siasatan bersama sebelum ini. -Bernama


Jordan akan panggil Israel bantah tindakan di al-Aqsa

AMMAN, 17 Ramadan 1443H, Selasa – Jordan pada Isnin memberitahu akan memanggil pihak berkuasa Israel untuk membantah perbuatan negara pengganas itu ke atas Masjid al-Aqsa di Baitulmaqdis Timur.

Menteri Luar Negeri, Ayman Safadi dalam sidang Parlimen berkata, pihaknya telah memanggil Duta Besar Israel, Amir Weisbord namun beliau dimaklumkan tidak berada di Amman.

Katanya, pihak berkuasa Israel akan dipanggil untuk menyampaikan mesej tegas kerajaan yang mengecam tindakan rejim ke atas Masjid al-Aqsa.

Ahad lalu, Raja Abdullah II menggesa Israel supaya menghormati sejarah dan undang-undang di Masjid al-Aqsa, serta menghentikan langkah haram dan provokatifnya.

Ketegangan memuncak di seluruh wilayah Palestin sejak tentera Israel menyerbu perkarangan Masjid al-Aqsa pada Jumaat, di tengah-tengah pertempuran dengan jemaah dan mencederakan ratusan orang.

Pada Isnin, lebih 500 penjajah haram Israel memasuki ke tapak itu untuk meraikan perayaan Paskah Yahudi selama seminggu. – Agensi


Syor lanjut moratorium 6 bulan kepada B40, M40

KUALA LUMPUR, 22 Rabiulawal 1442H, Ahad – Kongres Kesatuan Sekerja Malaysia (MTUC) memohon kerajaan mempertimbangkan beberapa cadangan membabitkan Belanjawan 2021, antaranya pelaksanaan moratorium secara automatik kepada peminjam kategori B40 dan M40.

Dalam satu kenyataan, Setiausaha Agung MTUC Kamarul Baharin Mansor mencadangkan lanjutan moratorium diberikan kepada golongan tersebut untuk tempoh enam bulan lagi.

“MTUC juga meminta kerajaan menampung kekurangan caruman dua peratus pekerja dengan menambah kadar tersebut dalam Kumpulan Wang Simpanan Pekerja (KWSP) secara berterusan selama 12 bulan.

“Selain itu, pengeluaran simpanan Kumpulan Wang Simpanan Pekerja (KWSP) akaun 1 perlu dipanjangkan kepada pengeluar i-Lestari secara automatik,” katanya.

Dalam Belanjawan 2021 yang dibentangkan pada Jumaat lepas, kerajaan memutuskan kadar caruman KWSP diturunkan daripada 11 peratus kepada 9 peratus bagi meningkatkan pendapatan boleh guna.

Selain itu, MTUC turut mencadangkan tempoh elaun mencari kerja pada kadar 80 peratus bagi Januari hingga Mac diberikan menerusi Sistem Insurans Pekerjaan.

Mengenai penubuhan Majlis Pekerjaan Negara pula, MTUC menganggapnya sebagai langkah proaktif kerajaan dalam menyediakan peluang pekerjaan kepada rakyat dan kongres itu memohon untuk turut serta dalam majlis tersebut kerana melibatkan aspek pekerja.

Bagi inisiatif MySTEP pula, Kamarul Baharin berkata pekerjaan secara kontrak tidak menjamin pekerjaan kepada pekerja dan sektor swasta akan menjadikan pekerjaan secara kontrak dalam sektor awam sebagai panduan dan menjadikan sistem itu amalan dalam pekerjaan pada masa akan datang.

Menurut kenyataan itu lagi, MTUC berharap bantuan secara terus kepada pekerja dapat diberikan seperti peningkatan gaji minimum, kadar Bantuan Sara Hidup (COLA) serta sebarang bentuk subsidi bagi memberi pendapatan boleh guna kepada pekerja.

MTUC turut mencadangkan agar Peraturan Pekerjaan Darurat diperkenalkan bagi menjamin pekerjaan sedia ada dan menerima gaji serta faedah secara berterusan dan cadangan itu telah dikemukakan kepada Kementerian Sumber Manusia pada 14 April.


Najib kecewa dituduh bebas jika BN menang PRU15

KUALA LUMPUR, 19 Rabiulakhir 1444H. Selasa – Datuk Seri Najib Razak kecewa terhadap dakwaan beliau akan dibebaskan melalui pengampunan sekiranya Barisan Nasional (BN) memenangi Pilihan Raya Umum Ke-15 (PRU15) minggu depan.

Bekas perdana menteri itu, dalam satu kenyataan yang disiarkan melalui peguamnya dari Shafee & Co. hari ini, mengecam propaganda politik tidak berasas itu, sambil menegaskan beliau komited untuk dibebaskan melalui proses kehakiman mahkamah.

“Anak guam kami yakin peluang terbaiknya untuk dibebaskan dari penjara adalah melalui permohonan semakan akan datang yang difailkan menurut Peraturan 137 Kaedah-Kaedah Mahkamah Persekutuan 1995.

“Anak guam kami seterusnya mengulangi bahawa dia tidak pernah meminta dan tidak akan pernah meminta pertuduhannya digugurkan,” kata kenyataan itu.

Najib menggesa pesaing politiknya untuk tidak lagi terlibat dalam propaganda politik yang tidak berasas dan membenarkan proses undang-undang berjalan dengan lancar.

Najib dipenjarakan 12 tahun serta denda RM210 juta kerana didapati bersalah pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).


Kurang separuh orang Melayu ambil suntikan penggalak

KUALA LUMPUR, 9 Rejab 1443H, Jumaat – Kurang separuh daripada penduduk Melayu di negara ini telah mengambil suntikan penggalak COVID-19, kata Khairy Jamaluddin.

Menteri Kesihatan dalam ciapan di laman Twitter berkata, hanya 47.9 peratus orang Melayu di seluruh negara telah mengambil dos ketiga vaksin COVID-19 setakat 10 Februari.

Secara perbandingan, carta yang disiarkan menunjukkan 81.3 peratus orang Cina dan 56.4 peratus orang India telah mengambil suntikan penggalak, diikuti oleh 50.6 peratus yang lain serta 49.6 peratus daripada kumpulan Orang Asli dan Bumiputera lain.

“Pengeluaran harian dos penggalak telah meningkat. Tetapi kita memerlukan komunikasi yang lebih mantap di Facebook kerana orang Melayu masih di bawah 50 peratus,” katanya.

Pada masa sama, Khairy turut mengucapkan tahniah kepada Sarawak kerana menjadi negeri terbaik dengan 80 peratus orang Melayu diberi vaksin, diikuti Cina (85.6 peratus), India (79.1 peratus), Orang Asli dan kumpulan Bumiputera lain (76.5 peratus) dan lain-lain (47.5 peratus).

Beliau turut berkongsi pecahan data di negeri-negeri di mana pengambilan dos penggalak dalam kalangan orang Melayu melebihi 50 peratus adalah di Sarawak (80 peratus), Melaka (64.6 peratus), Labuan (62.3 peratus), Lembah Klang (59.5 peratus), dan Negeri Sembilan (55.7 peratus).

Negeri-negeri yang mempunyai pengambilan suntikan penggalak terendah secara keseluruhan ialah Sabah (24.8 peratus), diikuti oleh Kelantan (25.3 peratus) dan Perlis (30.9 peratus).

Sementara Johor yang bakal mengadakan pilihan raya negeri hanya mencatatkan peratusan suntikan penggalak sebanyak 57 peratus.

Malaysia menggesa orang dewasa untuk mendapatkan suntikan penggalak dalam usaha mengurangkan kesan varian Omicron COVID-19.

Kajian menunjukkan bahawa dos ketiga menawarkan perlindungan yang lebih baik terhadap Omicron.


Rosmah timbulkan keraguan munasabah walau tak panggil Najib sebagai saksi

KUALA LUMPUR, 2 Ramadan 1443H, Isnin – Datin Seri Rosmah Mansor telah menimbulkan keraguan munasabah dalam kes rasuahnya membabitkan projek solar hibrid untuk sekolah luar bandar di Sarawak walaupun suaminya, Datuk Seri Najib Tun Razak tidak dipanggil memberi keterangan bagi pihak pembelaan.

Pasukan pembelaan dalam hujahan bertulisnya berkata ia memilih untuk tidak memanggil Najib sebagai saksi pembelaan kerana keterangannya hanya bersifat menyokong.

“Kami dengan hormatnya berhujah bahawa adalah hak prerogatif pihak pembelaan untuk memanggil saksi yang ditawarkan, Najib untuk memberi keterangan di hadapan mahkamah. Bagaimanapun pada 10 Januari, peguam utama pihak pembelaan, Datuk Jagjit Singh telah memaklumkan kepada mahkamah bahawa pihaknya memutuskan untuk menarik balik selepas membincangkan merit memanggil Najib dan memilih untuk tidak memanggilnya kerana keterangannya hanya bersifat menyokong.

“Pendakwa utama Datuk Seri Gopal Sri Ram berkata pihak pendakwaan tiada masalah dengan keputusan pembelaan untuk tidak memanggil Najib kerana ia adalah hak prerogatif pembelaan untuk berbuat demikian,” kata pihak pembelaan dalam hujah bertulis yang difailkan di Mahkamah Tinggi di sini pada 29 Mac.

Dalam penghujahan di akhir kes pembelaan, pihak pembelaan berkata pihak pendakwaan telah gagal mengemukakan bukti bahawa tertuduh (Rosmah) sememangnya telah meminta dan menerima sebarang suapan daripada Pengarah Urusan Jepak Holdings Sdn Bhd Saidi Abang Samsudin.

Ia seterusnya berkata pihak pendakwaan terus mendapati tertuduh bersalah tanpa sebarang asas dan bukti walaupun pihak pendakwaan sendiri mengakui tertuduh tidak memegang sebarang jawatan rasmi dalam kerajaan.

“Oleh itu, kami berhujah bahawa adalah jelas bahawa dakwaan dan pertuduhan terhadap tertuduh adalah remeh, dilakukan dengan tujuan semata-mata untuk menjadikan tertuduh sebagai kambing hitam.

“Justeru, anggapan statutori di bawah Seksyen 50(1) Akta Suruhanjaya Pencegahan Rasuah Malaysia 2009 tidak boleh digunakan terhadap tertuduh kerana pihak pendakwaan gagal mewujudkan bahan penting bagi ketiga-tiga pertuduhan dalam kes ini,” hujah pihak pembelaan.

Pada 23 Februari tahun ini, pihak pembelaan menutup kesnya selepas memanggil dua saksi, Rosmah dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod.

Hakim Mahkamah Tinggi Mohamed Zaini Mazlan menetapkan esok (5 April) untuk mendengar hujah lisan daripada kedua-dua pihak, pendakwaan dan pembelaan.

Pada 18 Februari tahun lepas, Rosmah, 70, diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadap beliau.

Beliau berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Saidi.

Rasuah itu didakwa diterima melalui bekas Pegawai Khas beliau, Datuk Rizal Mansor sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan. – Bernama


1.7 juta pelajar miskin digital? Kerajaan, NGO disyor bekerjasama

BANGI, 14 Rabiulakhir 1442H, Isnin – Laporan bahawa terdapat seramai 1.7 juta pelajar di bawah Kementerian Pendidikan Malaysia (KPM) tidak mempunyai sebarang peranti bagi sesi pembelajaran dalam talian, amat menyedihkan.

Bagi membantu menyelesaikan masalah itu, Naib Yang Dipertua Ikatan Muslimin Malaysia (ISMA) Nilai, Afizhi Atan mengesyorkan agar kerajaan negeri bersama-sama dengan pertubuhan bukan kerajaan (NGO) menggalas tanggungjawab untuk memudahkan pelajar mendapatkan peranti bagi tujuan pembelajaran.

“Saya pernah tanya seorang guru besar bagaimana pembelajaran atas talian sekolah beliau, adakah berjalan lancar. Beliau hanya menjawab tiada sebarang pembelajaran atas talian.

“Jangan kata nak belajar, peranti pun pelajar beliau tiada. Pelajar beliau ramai terdiri di kalangan Orang Asli. Sekolah luar bandar. Kasihan,” katanya dalam kenyataan hari ini.

Beliau percaya, kerajaan negeri mempunyai dana yang cukup untuk membiayai inisiatif sebegini berdasarkan daripada pemerhatian terhadap perbelanjaan mereka termasuk kenaikan gaji Ahli Mesyuarat Kerajaan (EXCO).

“Apabila beberapa kerajaan negeri umum kenaikan gaji EXCO, umum bantuan kadar sifar pinjaman kakitangan kerajaan negeri, saya berpendapat banyak kerajaan negeri kaya dan mempunyai dana yang cukup.

“Ini bukan tanggungjawab kerajaan Pusat sahaja. Kerajaan negeri pun boleh ambil tanggungjawab bersama.

“Cadangan saya adalah kerajaan negeri menyokong usaha pihak NGO atau pun PIBG dalam membantu pelajar mendapatkan peranti pembelajaran. Setiap kutipan dan derma awam oleh pihak NGO atau persatuan diikat ringgit dengan ringgit,” katanya.

Afizhi memberikan contoh usaha Ikatan Guru-Guru Muslim Malaysia (I-Guru) melancarkan kutipan bantuan peranti kepada pelajar miskin dan berjaya mendapatkan sumbangan RM10,000.

“Maka kerajaan negeri boleh menambah bilangan yang sama, RM10,000 menjadikan jumlahnya RM20,000 kepada I-Guru untuk disalurkan kepada pelajar miskin bagi mendapatkan peranti pembelajaran.

“Kita boleh libatkan banyak NGO dan PIBG. Jika takut salah guna, kerajaan negeri boleh pilih beberapa NGO sahaja. Ikutlah mana yang sesuai.

“Begitulah cadangan saya. Moga anak anak kita tidak ketinggalan dalam pelajaran mereka,” katanya.

Terdahulu, Ahli Parlimen Kulai, Teo Nie Ching dalam perbahasan di Dewan Rakyat berkata, 37 peratus pelajar di bawah KPM tidak mempunyai sebarang peranti bagi sesi pembelajaran dalam talian.

Ia termasuk pelajar sekolah rendah dan menengah yang secara automatik tergolong dalam kelompok ‘miskin digital’.

Miskin digital tidak hanya dilihat daripada segi keupayaan ekonomi seseorang dalam memiliki komputer, telefon dan akses kepada sambungan internet pantas, tetapi juga merujuk kepada individu yang tidak mahir menggunakan teknologi maklumat dan komunikasi (ICT).


Lapangan terbang Aleppo dibuka semula selepas serangan Israel

DAMSYIK, 18 Syaaban 1444H, Sabtu – Lapangan terbang Aleppo di Syria dibuka semula pada Jumaat selepas serangan udara Israel merosakkan landasannya, minggu ini.

Kementerian pengangkutan berkata, lapangan terbang itu menjadi saluran utama untuk penerbangan bantuan selepas gempa bumi dahsyat awal Februari lalu.

Katanya, kerosakan akibat serbuan pada Selasa lalu memaksa penghantaran bantuan dan semua penerbangan dipindahkan ke lapangan terbang Latakia serta Damsyik.

“Lapangan terbang itu telah beroperasi sejak 8 pagi. Kami telah membaiki semua kerosakan,” kata jurucakap kementerian, Soleiman Khalil.

Bagaimanapun, tiada pesawat awam dijadualkan mendarat di lapangan terbang Aleppo pada Jumaat dan Sabtu.

Terdahulu, pesawat pejuang Israel membunuh tiga orang dalam serbuan di lapangan terbang Aleppo, kata pemantau perang, Syrian Observatory for Human Rights.

Sebelum itu, lebih 80 penerbangan bantuan telah mendarat di lapangan terbang terbabit untuk menghantar bekalan bantuan kepada mangsa gempa bumi di Syria, kata Soleiman.

Serangan Israel pada Selasa adalah yang kedua seumpamanya sejak gempa bumi 7.8 magnitud melanda Syria dan Turkiye.

Pada 19 Februari lalu, serangan udara Israel membunuh 15 nyawa di daerah Damsyik yang menempatkan agensi keselamatan negara.- Agensi


Kompaun langgar SOP perlu munasabah, timbang rasa: PM

PUTRAJAYA, 16 Ramadan 1442H, Rabu – Perdana Menteri Tan Sri Muhyiddin Yassin hari ini menggesa agensi penguat kuasa menggunakan pendekatan yang lebih berhikmah dalam memastikan pematuhan prosedur operasi standard (SOP) oleh masyarakat ketika pandemik COVID-19.

Beliau berkata walaupun ketegasan itu penting untuk memastikan peraturan dipatuhi, pada masa sama perlu ada budi bicara dan perikemanusiaan dalam tindakan yang diambil agar usaha mendidik masyarakat itu lebih diterima.

Ini kerana katanya beliau memahami dan menginsafi kesusahan rakyat mencari pendapatan untuk menjamin kelangsungan hidup dalam situasi pandemik, termasuk menjalankan perniagaan kecil-kecilan seperti menjual burger, makanan ringan, minuman ataupun hasil tanaman.

“Mereka ini bukanlah pemilik syarikat atau pertubuhan perniagaan yang besar tetapi hanya pemegang lesen untuk berniaga sendiri secara kecil-kecilan.

“Jadi, kalaupun nak ambil tindakan kerana melanggar SOP dan peraturan, kita bertimbang rasalah. Kenakan kompaun tapi berpada-padalah, pada kadar yang munasabah,” katanya ketika berucap pada majlis perasmian Pertandingan Komuniti Zon Hijau COVID-19, di sini.

Dilaporkan beberapa peniaga di Kelantan termasuk seorang peniaga burger dikenakan kompaun RM50,000 selepas dikatakan beroperasi melebihi masa ketika pelaksanaan Perintah Kawalan Pergerakan (PKP).

Muhyiddin berkata selain pemantauan dan kawalan berterusan oleh agensi penguat kuasa, warga komuniti juga mempunyai peranan penting untuk memastikan orang ramai mematuhi SOP yang sering diulang-ulang iaitu memakai pelitup muka, menjaga jarak fizikal dan elakkan tempat yang sesak dan sempit.

” Terdapat varian baharu virus ini yang sedang menular dengan lebih cepat dan memberi kesan yang lebih buruk dari segi peningkatan kes yang lebih mendadak di beberapa buah negara. Kita sudah pastinya ingin mengelakkan penularan varian baharu ini di negara kita,” katanya.

Muhyiddin berkata kerajaan mengambil langkah tegas dalam membendung penularan COVID-19 dengan kawalan sempadan negara diperketatkan termasuk menghalang kemasukan pelawat dari negara yang sedang dilanda varian baharu COVID-19, selain mengambil tindakan tegas terhadap individu yang melanggar arahan kuarantin wajib.

“Tindakan tegas kerajaan sahaja tidak memadai. Yang lebih penting ialah anggota masyarakat mempunyai kesedaran yang tinggi untuk mematuhi semua peraturan dan SOP yang telah ditetapkan oleh kerajaan demi melindungi rakyat daripada bahaya virus ini,” katanya.

Muhyiddin berkata para pemimpin masyarakat juga mesti faham dan peka terhadap semua SOP yang telah ditetapkan, bergantung pada kategori perintah kawalan pergerakan yang sedang berkuat kuasa di kawasan masing-masing.

“Ambil tahu program atau majlis-majlis yang akan diadakan oleh penduduk di kampung atau kawasan taman perumahan anda dan pastikan penganjuran program atau majlis betul-betul mematuhi SOP yang ditetapkan,” katanya.

Turut hadir pada majlis hari ini ialah Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof, Menteri Pembangunan Luar Bandar Datuk Dr Abd Latiff Ahmad, Menteri Perumahan dan Kerajaan Tempatan Datuk Zuraida Kamaruddin, Ketua Setiausaha Negara Tan Sri Mohd Zuki Ali dan Ketua Pengarah Agensi Pengurusan Bencana Negara Datuk Dr Aminuddin Hassim. – Bernama


Taliban ikrar lindungi hak wanita, kebebasan akhbar

KABUL, 9 Muharram 1443H, Rabu – Taliban berjanji untuk melindungi hak wanita dan kebebasan akhbar selepas merampas kuasa di Afghanistan.

Ia termasuk membenarkan wanita bekerja dan belajar, kata jurucakap Taliban, Zabihullah Mujahid.

“Wanita akan menjadi sangat aktif dalam masyarakat namun dalam prinsip Islam,” katanya ketika sidang media di Kabul semalam.

Susulan serangan di Afghanistan yang menyaksikan kebanyakan bandar jatuh ke tangan kumpulan itu dengan tentangan minimum, Taliban berusaha menggambarkan dirinya sebagai lebih sederhana daripada ketika ia menerapkan peraturan rejim pada akhir 1990-an.

Mujahid berkata, tidak akan ada diskriminasi terhadap wanita serta menambah bahawa golongan itu akan bekerjasama dengan mereka.

Menegaskan kerajaan Taliban baharu akan berbeza daripada sebelumnya, Mujahid berkata, kumpulan itu telah berkembang dan tidak akan melakukan tindakan sama seperti yang mereka lakukan pada masa lalu.

Beliau turut memberi jaminan kepada wartawan bahawa Taliban komited untuk melindungi hak pekerja media.

Katanya lagi, kumpulan itu tidak mempunyai hasrat untuk memasuki kediaman penduduk atau melakukan serangan balas terhadap sesiapa yang pernah berkhidmat pada kerajaan sebelumnya, bekerja dengan orang asing atau merupakan anggota pasukan keselamatan Afghanistan.

Bagaimanapun terdapat laporan yang tidak disahkan mengenai pejuang Taliban memasuki kediaman penduduk Kabul.

Mujahid menafikan dakwaan itu sebaliknya mengatakan mereka adalah penyamar yang harus diserahkan kepada Taliban dan menghadapi hukuman sewajarnya. – Agensi


1 lagi kluster baharu di Sabah

KUALA LUMPUR, 3 Safar 1442H, Isnin – Kes baharu COVID-19 hari ini mencatat sedikit peningkatan pada 57 kes berbanding 52 semalam, dengan 51 jangkitan tempatan dan enam kes import.

Menurut Ketua Pengarah Kesihatan, Tan Sri Dr Noor Hisham Abdullah, Sabah kekal sebagai negeri yang mencatat kes tertinggi dengan 49 kes termasuk 14 kes daripada Kluster Pulau, 12 daripada Kluster Selamat, lima kes masing-masing daripada Kluster Benteng Lahad Datu dan kluster baharu iaitu Kluster Kuarters di Tongod.

Lain-lain ialah masing-masing dua kes Jangkitan Pernafasan Akut Teruk (Hospital Queen Elizabeth), saringan bergejala (Hospital Queen Elizabeth dan Hospital Lahad Datu), saringan tahanan lokap di Beaufort, dan saringan pelatih pusat rehabilitasi.

Selain itu, satu kes masing-masing kes saringan prapembedahan, kes influenza-like illness, kes saringan kontak rapat, kes saringan petugas kesihatan (Lahad Datu) dan kes saringan rujukan ke Hospital Tawau

“Dua lagi kes tempatan melibatkan masing-masing satu kes daripada Kluster Sungai, Kedah yang melibatkan warganegara dan satu kes saringan pra pembedahan Hospital Kuala Lumpur yang melibatkan warga asing,” katanya dalam kenyataan perkembangan COVID-19 hari ini.

Memperincikan lanjut mengenai kes baharu hari ini Dr Noor Hisham berkata, daripada 51 kes penularan di dalam negara, 45 kes melibatkan warga Malaysia dan enam kes adalah bukan warganegara.

Sementara itu, kes import pula melibatkan mereka yang pulang dari Indonesia (3 kes) dan masing-masing satu kes dari United Kingdom, Pakistan dan Zambia.

Perkembangan terbaharu itu menjadikan jumlah terkumpul kes COVID-19 di negara ini sebanyak 10,276 dengan kes aktif berjumlah 751 sementara kematian kekal 130 kes.

Sementara itu, terdapat 40 kes pulih sepenuhnya hari ini menjadikan jumlah kumulatif pulih sebanyak 9, 395 atau 91.43 peratus daripada jumlah keseluruhan kes.

Dr Noor Hisham berkata, pada masa ini terdapat sembilan kes positif yang dirawat di unit rawatan rapi dengan dua memerlukan bantuan pernafasan.

“Ingin dimaklumkan bahawa pengesanan kontak rapat masih dijalankan bagi semua kes positif dan kesemua kontak rapat yang dikenal pasti perlu dikuarantinkan di bawah Perintah Pengawasan dan Pemerhatian di Rumah (HSO) selama 14 hari,” katanya. – Bernama


Penceramah luar Melaka perlu mohon kebenaran khas MAIM

MELAKA, 1 Syawal 1444H, Sabtu – Penceramah tempatan dari luar Melaka atau luar negara yang mahu menyampaikan dakwah di negeri ini perlu mendapatkan kebenaran khas daripada Majlis Agama Islam Melaka (MAIM).

Mufti Melaka, Datuk Abdul Halim Tawil berkata, tindakan itu bagi memastikan penceramah tidak memperkenalkan sebarang unsur perpecahan atau khilafah (perselisihan) dalam kalangan masyarakat.

“Sekiranya penceramah tempatan dari luar Melaka, kita akan semak sama ada mereka mendapat tauliah dari negeri asal mereka. Pada masa sama mereka boleh memohon sijil dakwah di Melaka.

“Bagi Melaka sendiri, kita akan semak sama ada orang itu mendapat sijil dakwah daripada kita,” katanya.

Halim berkata, penceramah luar negara perlu mengemukakan permohonan mereka dalam masa yang ditetapkan, termasuk biodata dan sejarah perjalanan mereka, untuk memasuki Malaysia secara sah.

“Kami tidak mempunyai senarai hitam atau putih, tetapi mereka (penganjur dan penceramah) mesti jujur dan bertanggungjawab.

“Jika mereka tidak menghormati negeri asal tempat mereka menetap untuk mendapatkan sijil, saya rasa agak sukar untuk kita mempertimbangkan mereka,” katanya.


‘Jangan tertipu parti kata bersih, tapi kontrak hangpa sapu’

ALOR SETAR, 18 Muharam 1445H, Sabtu – Perikatan Nasional (PN) hanya tahu mengumpul kekayaan apabila mereka berkuasa daripada berusaha menyelesaikan masalah kemiskinan tegar, kata Datuk Seri Anwar Ibrahim.

Perdana Menteri berkata, adalah tidak wajar pemimpin PN mengkritik kerajaan Madani yang berjanji untuk menghapuskan kemiskinan tegar di seluruh negara kerana mereka sendiri gagal berbuat demikian ketika menjadi kerajaan selama 33 bulan.

“Sebagai kerajaan, antara langkah pertama yang kami ambil ialah cuba menghentikan kemiskinan tegar.

“Kita tahu jumlah kes kemiskinan am masih tinggi tetapi kita fokus dahulu kepada mereka yang tidak dapat membeli susu formula dan pakaian sekolah untuk anak mereka,” katanya seperti dilapor akhbar tempatan.

Pada masa sama, Anwar membidas pemimpin pembangkang kerana tidak tahu bahawa penyokong mereka sendiri tidak berkemampuan membeli barangan asas seperti susu formula.

“Nak beli susu, pakaian sekolah tak cukup duit, kita nak selesaikan… kita minta senarai nama jumlah (orang miskin) seluruh Sik, bagi nama yang susah, miskin tegar kita selesaikan tahun ini,” katanya.

Dalam pada itu, Anwar juga mengingatkan rakyat supaya tidak tertipu dengan dakwaan parti tertentu bahawa mereka bersih kerana mendakwa mempunyai bukti bahawa ada pimpinan sebelum ini yang ‘sakau-menyakau’.

“Kita ni minyak, gas dan balak ada, hasil bumi ada, kita hentikan cara sakau ni…toksah dengar orang cakap bersih, nak habaq bagi, jangan terpukau tertipu orang Kedah (apabila mereka kata) kami bersih….bersih apa, kontrak hangpa sapu.

“Tanya aku ni Menteri Kewangan, fail ada kat aku, saya bukan fitnah orang, saya menyampah orang bercakap, tetapi tak amalkan,” katanya.

Tanpa menamakan siapa pemimpin yang dimaksudkannya, Anwar berkata, adalah tidak wajar pemimpin PN mengkritik kerajaan sedia ada kerana berusaha sedaya upaya untuk membantu rakyat.


Peguam positif COVID-19, kes rasuah Bung Moktar dan isteri ditangguh

KUALA LUMPUR, 22 Rejab 1443H, Khamis – Mahkamah Sesyen di sini hari ini menangguhkan perbicaraan kes rasuah dihadapi Ahli Parlimen Kinabatangan Datuk Seri Bung Moktar Radin dan isteri, Datin Seri Zizie Izette Abdul Samad berhubung pelaburan unit amanah Public Mutual Berhad setelah seorang peguam yang mewakili Zizie Izette disahkan positif COVID-19.

Peguam Ridha Abdah Subri yang hadir bagi pihak Bung Moktar dan Zizie Izette memberitahu Hakim Rozina Ayob bahawa peguam itu yang mewakili tertuduh kedua (Zizie Izette) telah disahkan positif pada 20 Februari dan dikuarantin hingga 26 Februari ini.

“Seorang lagi peguam yang mewakili Zizie Izette iaitu Datuk K.Kumaraendran dan M. Athimulan yang mewakili Bung Moktar adalah kontak rapat kepada peguam berkenaan serta kedua-dua peguam itu turut dikuarantin,” kata Ridha Abdah.

Pasangan suami isteri itu hadir pada prosiding hari ini.

Hari ini ditetapkan untuk mendengar permohonan pendakwaan untuk menyoal balas seorang saksi utamanya, Norhaili Ahmad Mokhtar, 45, yang juga saksi pendakwaan ke-25 dalam perbicaraan kes rasuah berkenaan.

Rozina kemudian menetapkan 3 Mac ini untuk mendengar permohonan pendakwaan yang dibuat mengikut Seksyen 154 Akta Keterangan 1950.

Prosiding itu turut dihadiri Timbalan Pendakwa Raya Law Chin How.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 64, yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual, Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie Izette, atas sebab sama dan di tempat sama pada 19 Jun 2015.

Zizie Izette, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama. – Bernama


Prinsip Maqasid Syariah jadi panduan usaha lawan COVID-19

SEPANG, 11 Safar 1442H, Selasa – Prinsip Maqasid Syariah menjadi panduan dalam menggerakkan usaha kerajaan melawan COVID-19 walaupun pada zahirnya ia tidak diuar-uarkan sebagai kerangka dalam tindakan menangani pandemik itu, kata Perdana Menteri Tan Sri Muhyiddin Yassin.

Beliau berkata keputusan menguatkuasakan Perintah Kawalan Pergerakan (PKP) bagi mengelakkan penularan pandemik itu hakikatnya merupakan pengaplikasian Prinsip Maqasid Syariah iaitu memelihara nyawa.

Atas semangat “Malaysia Prihatin”, kerajaan telah mengambil langkah proaktif melaksanakan beberapa fasa PKP dan kini dalam fasa PKP Pemulihan untuk memelihara keselamatan dan nyawa orang awam daripada ancaman COVID-19, katanya ketika berucap merasmikan Persidangan Kehakiman dan Perundangan Syariah Nusantara (PKPSN 2020), di sini hari ini.

“Dengan statistik pertambahan pesakit dan juga kematian akibat pandemik itu, masyarakat sudah tentu memahami bahawa prinsip memelihara nyawa amat penting dan sebagai pemerintah, adalah menjadi tanggungjawab kerajaan yang prihatin untuk mengelakkan penularan wabak itu,” katanya.

Muhyiddin berkata prinsip utama Maqasid Syariah iaitu “Hifz al-Din” atau memelihara agama turut menjadi topik penting yang dibincangkan kerajaan sepanjang pelaksanaan PKP.

Menurutnya, ia telah mewujudkan satu norma baharu dalam kehidupan umat Islam, antaranya solat berjemaah di masjid dan surau di seluruh negara yang perlu mematuhi prosedur operasi standard (SOP) ditetapkan.

“Di peringkat awal, kita terpaksa menutup masjid dan surau untuk mengelakkan jangkitan COVID-19 di dalam masyarakat. Solat Jumaat juga tidak diadakan untuk beberapa ketika demi untuk memelihara nyawa rakyat.

Alhamdulillah, pada hari ini masjid dan surau telah dibuka atas sebab kerajaan prihatin terhadap keperluan umat Islam untuk menjalankan ibadah yang merupakan sebahagian daripada prinsip Hifz al-Din atau memelihara agama. Namun, prinsip ini diseimbangkan dengan prinsip Hifz al-Nafs atau memelihara nyawa,” katanya.

Muhyiddin berkata walaupun masjid dan surau telah dibuka dan solat berjemaah termasuk solat Jumaat dibenarkan, para jemaah mesti mengamalkan norma baharu, antaranya menjaga jarak antara jemaah.

“Jika kebiasaannya imam menyuruh makmum supaya rapatkan saf, dalam keadaan norma baharu imam meminta makmum supaya jarak-jarakkan saf. Ini penting supaya umat Islam yang datang ke masjid untuk beribadah tidak terdedah kepada risiko jangkitan COVID-19 yang mengancam nyawa,” katanya.


Presiden Algeria minta sesi khas mesyuarat PBB, jalankan undian keahlian penuh kepada Palestin

ALGERIA, 4 Rabiulawal 1445H, Rabu – Presiden Algeria, Abdelmadjid Tebboune menjemput Pertubuhan Bangsa-Bangsa Bersatu (PBB) pada Selasa untuk mengadakan sesi khas bagi tujuan menjalankan undian untuk keahlian penuh kepada Palestin.

Tebboune menyentuh mengenai isu serantau dan global, termasuk perjuangan Palestin, semasa berucap di Perhimpunan Agung PBB ke-78 di New York City, menurut Agensi Anadolu.

Beliau juga menekankan sokongan Algeria terhadap Inisiatif Keamanan Arab, memperjuangkan negara Palestin merdeka berdasarkan sempadan 1967, dan menyebut pendudukan Israel di wilayah Palestin sebagai faktor utama ketidakstabilan serantau.

Tebboune menggesa Majlis Keselamatan PBB meluluskan resolusi bagi penyelesaian dua negara dan menamatkan pendudukan Israel.

Pada 2012, Perhimpunan Agung PBB telah menaikkan status Palestin daripada ‘entiti pemerhati’ kepada ‘negara pemerhati bukan ahli.’

Palestin memerlukan kelulusan daripada Majlis Keselamatan PBB diikuti dengan undian dalam Perhimpunan Agung PBB bagi memperoleh keahlian penuh.

Presiden Tebboune juga mengulangi gesaan negaranya untuk mewujudkan Orde baru dunia berdasarkan kesaksamaan.

“Pembaharuan juga diperlukan dalam Majlis Keselamatan PBB, yang selama ini lemah dalam memenuhi tugasnya untuk mengekalkan keamanan dan keselamatan antarabangsa serta dalam mencegah penggunaan kekerasan,” katanya. – Bernama


Israel serang lagi lapangan terbang Aleppo

BANGI, 10 Safar 1444H, Rabu – Pengganas Israel sekali lagi melancarkan serangan udara ke atas Lapangan Terbang Aleppo, Syria sehingga menyebabkan kerosakan pada landasan dan menjejaskan perkhidmatan.

Menurut media kerajaan Syria, serangan peluru berpandu itu dilancarkan dari Laut Mediterranean bandar pantai Latakia, pada 8.16 malam Selasa.

Pertahanan udara Syria memintas peluru berpandu rejim Zionis dan menembak jatuh beberapa serangan lain, lapor agensi berita SANA.

Ini adalah serangan kedua yang dilaporkan dalam tempoh kurang seminggu.

Pada 31 Ogos, Israel melancarkan roket ke lapangan terbang sama yang mengakibatkan berlaku kerosakan fizikal.

Rejim Zionis memperhebatkan serangan ke atas lapangan terbang Syria untuk mengganggu peningkatan penggunaan talian bekalan udara oleh Tehran bagi menghantar senjata kepada sekutu di negara itu, termasuk Lubnan dan Hizbullah.

Tehran menggunakan pengangkutan udara sebagai cara yang lebih dipercayai untuk mengangkut peralatan ketenteraannya kepada pasukan dan pejuang bersekutu di Syria berikutan gangguan pada pemindahan darat.

Serangan minggu lalu merosakkan Lapangan Terbang Aleppo sejurus sebelum ketibaan pesawat dari Iran. – Agensi


Golongan antivaksin penghalang capai kekebalan kawanan, bahayakan orang lain

ABU DHABI, 2 Muharram 1443H, Rabu – Golongan antivaksin akan menghalang perjuangan untuk mencapai kekebalan kawanan (herd immunity) terhadap COVID-19 sambil membahayakan orang lain, kata pakar kesihatan di Emiriah Arab Bersatu (UAE).

Di UAE, para doktor mengatakan bahawa mitos yang dipercayai oleh orang ramai mengenai keselamatan vaksin merosakkan usaha besar negara untuk memvaksinasi rakyat.

Pakar patologi klinikal pakar di Hospital Burjeel, Dubai, Dr Gunjan Mahajan menyalahkan maklumat palsu yang tersebar di platform media sosial mengenai kemungkinan kesan sampingan vaksin.

“Terdapat banyak maklumat yang salah mengenai vaksin COVID-19 yang disebarkan,” sambil berkata ada percaya bahawa vaksin boleh menyebabkan semua jenis kesan sampingan yang besar, daripada ketidaksuburan hingga mengubah genetik secara kekal.

Dr Mahajan juga mengatakan bahawa beberapa orang mengaitkan kematian seseorang sebelum waktunya dengan fakta bahawa mereka baru-baru ini menerima vaksin COVID-19.

“(Sebilangan) orang tua juga menyebut banyak risiko perubatan seperti autisme, sebagai kesan yang berpotensi kerana divaksinasi.

“Ada yang percaya bahawa vaksin mengganggu sistem imun bayi, dan bahawa imunisasi semula jadi lebih baik daripada vaksinasi dan bahawa vaksin itu sendiri mengandungi racun atau sebenarnya memberi anda penyakit,” katanya.

Sementara yang lain percaya bahawa syarikat farmaseutikal hanya ingin menjual produk mereka, tanpa mengira kesannya kepada orang yang menggunakannya, kata doktor.

“Tiada satu pun mitos ini benar atau mempunyai bukti saintifik untuk menyokongnya; oleh itu, mereka harus diabaikan,” katanya.

Selain itu, Dr Mahajan berkata, terdapat juga kebimbangan bahawa vaksin COVID-19 dibuat dengan terburu-buru dan itu boleh membahayakan keselamatan mereka.

“Tetapi kebimbangan ini tidak betul. Vaksin coronavirus memang mempunyai kesan sampingan – tetapi itu tidak bermakna ia berbahaya, itu bermaksud mereka berfungsi.”

“Kesan sampingan jangka pendek boleh berlaku dalam 24 hingga 48 jam, terutama setelah dos kedua, termasuk demam, keletihan, sakit kepala dan sakit sendi. Ini hanya bermaksud bahawa tindak balas imun badan anda telah dicetuskan untuk melawan jangkitan COVID-19 di masa depan.

“Bertentangan dengan kebimbangan mengenai apa yang mungkin dilakukan vaksin COVID-19, kami memiliki bukti yang tidak dapat dipertikaikan mengenai bahaya yang sebenarnya dilakukan oleh virus COVID-19 itu sendiri,” tegasnya.

Pakar mengatakan bahawa ‘kekebalan kawanan’ sangat penting untuk menghentikan penyebaran COVID-19.

Untuk mencapainya, tahap vaksinasi harus melebihi 90 peratus, menurut Pertubuhan Kesihatan Sedunia (WHO). – Agensi


DUN Kedah dibubar Rabu ini: MB Kedah

ALOR SETAR, 6 Zulhijjah 1444H, Ahad – Dewan Undangan Negeri (DUN) Kedah bagi penggal ke-14 akan dibubarkan pada Rabu ini (28 Jun) bagi membolehkan pilihan raya negeri (PRN) diadakan.

Menteri Besar Kedah, Datuk Seri Muhammad Sanusi Md Nor ketika mengumumkan perkara itu berkata berkata, penetapan tarikh dibuat selepas mendapat perkenan daripada Sultan Kedah, Al-Aminul Karim Sultan Sallehuddin Sultan Badlishah.

“Hari ini saya ingin memaklumkan bahawa saya telah diterima mengadap Tuanku Sultan Al-Aminul Karim Sultan Sallehuddin Ibni Almarhum Sultan Badlishah untuk memohon perkenan bagi pembubaran DUN Kedah yang ke-14.

“Tuanku telahpun memberi perkenan untuk DUN Kedah yang ke-14 ini dibubarkan pada 28 Jun 2023,” katanya pada sidang media selepas selesai menghadap Sultan Sallehuddin di sini hari ini.

Muhammad Sanusi berkata, sehubungan itu, bermula pada tarikh berkenaan pentadbiran Kerajaan Negeri akan dijalankan oleh kerajaan interim ataupun Caretaker Government, dengan segala fungsi kerajaan akan berlangsung sebagaimana biasa sehingga Kerajaan Negeri yang baharu dibentuk selepas PRN yang akan datang.

Selepas Pilihan Raya Umum ke-14 (PRU14) pada 9 Mei 2018, persidangan DUN Kedah menyusul pada 3 Julai 2018.

Pakatan Harapan (PH) yang bertanding menggunakan logo PKR pada PRU14, membentuk kerajaan negeri Kedah selepas menang 18 daripada 36 kerusi DUN, sementara PAS menguasai 15 kerusi dan tiga lagi dimiliki Barisan Nasional (BN).

Pada November 2018, Ahli Dewan Undangan Negeri (ADUN) Guar Chempedak Datuk Dr Ku Abd Rahman Ku Ismail mengumumkan keluar daripada UMNO dan menjadi ADUN Bebas sebelum menyertai Bersatu sekali gus menjadikan kerusi PH di DUN Kedah meningkat kepada 19 kerusi.

Bagaimanapun, perubahan landskap politik yang menyaksikan Bersatu keluar daripada PH, dan juga perubahan kepimpinan kerajaan di peringkat Persekutuan, ia turut membabitkan Kedah, apabila dua ADUN PKR mengumumkan keluar parti dan menjadi wakil rakyat Bebas pada 12 Mei 2020.

ADUN Lunas, Datuk Azman Nasrudin dan ADUN Sidam, Dr Robert Ling Kui Ee turut menyatakan sokongan kepada Perikatan Nasional (PN) dan kepimpinan Perdana Menteri ketika itu Tan Sri Muhyiddin Yassin.

Tindakan dua ADUN itu selain penarikan sokongan oleh empat ADUN Bersatu menyebabkan Menteri Besar ketika itu Datuk Seri Mukhriz Tun Mahathir hilang sokongan majoriti dan beliau mengumumkan melepaskan jawatannya pada 17 Mei 2020.

PN kemudian membentuk kerajaan negeri selepas memiliki 23 kerusi yang terdiri daripada PAS (15 kerusi) dan Bersatu (empat kerusi) serta sokongan BN (dua kerusi) dan dua wakil rakyat Bebas (bekas ADUN PKR) dengan Muhammad Sanusi dipilih sebagai Menteri Besar Kedah dan kemudian mengangkat sumpah pada 17 Mei 2020.

Sementara itu, Mukhriz yang juga ADUN Jitra bersama ADUN Anak Bukit Datuk Amiruddin Hamzah dilaporkan digugurkan keahlian daripada Bersatu pada 28 Mei 2020 dan menganggotai Parti Pejuang Tanah Air (Pejuang) yang diasaskan Tun Dr Mahathir Mohamad, menjadi wakil rakyat parti itu sehingga kini.

Dua bekas ADUN PKR yang menjadi wakil rakyat Bebas pula mengumumkan menyertai Bersatu pada Sept 2020.

Sementara itu, susulan PRU15 pada Nov lepas dan pembentukan kerajaan Persekutuan yang turut disertai BN dalam Kerajaan Perpaduan, penguasaan kerusi PN di DUN Kedah berkurangan kepada 21 kerusi tanpa sokongan dua ADUN BN.

Pada 18 Disember lepas, ADUN Gurun dari PKR, Datuk Johari Abdul memaklumkan beliau telah mengosongkan kerusi yang disandangnya itu selepas dilaporkan menjadi antara calon disenaraikan PH bagi jawatan Yang Dipertua Dewan Rakyat.

PAS pula kehilangan seorang wakil rakyatnya selepas ADUN Belantek Datuk Mohd Isa Shafie meninggal dunia, dilaporkan akibat jangkitan kuman pada jantung, paru-paru dan buah pinggang pada 14 Jun lepas.

Kedudukan terkini kerusi DUN Kedah menyaksikan PN memiliki 20 kerusi (PAS-14, Bersatu-6); PH memiliki 10 kerusi (PKR-5, Amanah-3, DAP-2); BN memiliki dua kerusi (UMNO-2) dan Pejuang (2), manakala dua lagi kerusi yang ditinggalkan Johari dan Mohd Isa kekal kosong. – Bernama


Russia rekrut komando Afghanistan perkukuh tentera perang

MOSCOW, 2 Rabiulakhir 1444H, Jumaat – Tentera Russia mula merekrut komando Afghanistan yang dilatih oleh Amerika Syarikat (AS) bagi memperkukuhkan lagi pasukan ketenteraan dalam peperangan Russia-Ukraine.

Keputusan berkenaan dibuat selepas Presiden Russia, Vladimir Putin mahu menambahkan pasukan tentera dalam peperangan yang masih berlarutan.

Sumber pasukan tentera dan keselamatan Afghanistan berkata, Kor Komando Tentera yang bertempur bersama pasukan AS hampir dua dekad di Afghanistan kini mula bergabung dengan tentera Russia di Ukraine, selepas AS meninggalkan negara tersebut menyebabkan Taliban mengambil alih pentadbiran negara berkenaan.

Pasukan berkenaan yang terdiri daripada 20,000 hingga 30,000 sukarelawan komando tersebut berdepan penganiayaan di tanah air sendiri selepas tentera AS meninggalkan Afghanistan.

Ratusan pegawai kanan berkenaan telah dipindahkan manakala ribuan pasukan tentera cuba melarikan diri ke negara-negara jiran atau bersembunyi bagi mengelak penangkapan dan hukuman mati.

Jurucakap Jabatan Pertahanan memberitahu Fox News Digital berkata, Pentagon telah meneliti laporan berkenaan dan pegawai akan memantau keadaan berkenaan.

AS telah membelanjakan sekitar AS$90 bilion untuk membangunkan pasukan Pertahanan dan keselamatan Afghanistan menurut laporan daripada Ketua Inspektor untuk Pembinaan Semula Afghanistan (SIGAR), Mei lalu.

Rebekah Koffler, yang merupakan bekas pegawai perisikan berkata, situasi mungkin menjadi lebih rumit berikutan Iran juga akan membantu Russia dutnuk merekrut pasukan tentera. – Agensi


Rayuan terakhir Najib: Pendakwaan selesai hujah, pembelaan pilih tak berhujah

PUTRAJAYA, 21 Muharam 1444H, Jumaat – Pihak pendakwaan hari ini selesai mengemukakan hujahannya dalam rayuan terakhir Datuk Seri Najib Tun Razak untuk mengetepikan sabitan dan hukuman penjara ke atasnya bagi kesalahan penyelewengan RM42 juta milik dana SRC International Sdn Bhd di Mahkamah Persekutuan di sini.

Timbalan Pendakwa Raya ad hoc Datuk V. Sithambaram mengakhiri hujahannya pada 4 petang di hadapan panel lima hakim diketuai Ketua Hakim Negara Tun Tengku Maimun Tuan Mat.

“Kami (pendakwaan) selesai mengemukakan hujahan kami,” kata Sithambaram.

Tengku Maimun kemudian menetapkan 23 Ogos untuk meneruskan pendengaran rayuan itu.

Ketika ini, peguam utama Najib, Hisyam Teh Poh Teik berdiri dan berkata: “Saya tidak akan membuat sebarang penghujahan.”

Hakim Tengku Maimun: Bukan secara lisan pun?

Hisyam: Bukan secara lisan.

Tengku Maimun: Tidak mengapa. Kami akan tunggu… pada Selasa (23 Ogos) dan kita tengok macam mana. Kamu ada tiga hari (Sabtu, Ahad dan Isnin). Jangan beritahu kami bahawa kamu tidak bersedia untuk berhujah bagi mana-mana 94 alasan dalam petisyen rayuan. Tidak mengapa jika tidak bersedia untuk memfailkan hujahan bertulis. Boleh berhujah secara lisan.

Hisyam: Saya tidak akan membuat hujahan.

Tengku Maimun: Terpulang kepada kamu. Dalam rekod kamu adalah peguam. Kita tunggu Selasa ini.

Sebelum pihak pendakwaan menyelesaikan hujahannya, Hisyam memohon penangguhan prosiding rayuan itu sehingga Khamis ini kerana mempunyai kes lain pada Selasa dan Rabu.

Ketua Hakim Negara itu sekali lagi dengan tegas berkata seperti yang telah dinyatakan berkali-kali, tiada penangguhan ke atas rayuan itu.

“Kita akan meneruskan seperti yang dijadualkan,” katanya. – Bernama


PRN: N.Sembilan cadang bubar DUN 1 Jun

SEREMBAN 11 Rejab 1444H, Khamis – Menteri Besar Negeri Sembilan Datuk Seri Aminuddin Harun mencadangkan Dewan Undangan Negeri (DUN) negeri itu dibubarkan pada 1 Jun ini bagi memberi laluan kepada Pilihan Raya Negeri (PRN).

Beliau yang juga Naib Presiden PKR bagaimanapun berkata, cadangan itu akan dibincangkan terlebih dahulu bersama Majlis Presiden Pakatan Harapan (PH).

“Kita belum bincang dengan Majlis Presiden, tapi cadangannya bubar pada 1 Jun, hanya cadangan, esok-esok (adakan) perbincangan mungkin akan berubah (tarikh bubar).

Kita juga akan ada mesyuarat menteri besar hujung bulan dua ini, kita akan bincang secara tidak formal, insya-Allah.

“… Jun bubar, lepas itu terpulang kepada Suruhanjaya Pilihan Raya (SPR) nak buat PRN bila dalam tempoh 60 hari (lepas bubar DUN).. maknanya bersama (negeri lain), tak ada masalah,” katanya kepada pemberita ketika menghadiri Majlis Sambutan Tahun Baharu Cina, hari ini.

Semalam, Menteri Besar Kedah Datuk Seri Muhammad Sanusi Md Nor memberi bayangan bahawa DUN Kedah akan dibubarkan selepas pertengahan Jun mengambil kira beberapa faktor termasuk bulan Ramadan, sambutan Aidilfitri, tempoh ibadah haji serta sambutan Aidiladha.

Selain Negeri Sembilan dan Kedah, empat lagi negeri yang akan mengadakan PRN tahun ini ialah Selangor, Pulau Pinang, Kelantan dan Terengganu. – Bernama